qundao/data-zh-poetry huggingface dataset:
蠶
作者：謝枋得
朝代：宋

養口資身頼以桑，終成王道澤流長。
吐絲不羨蜘蛛巧，飼葉頻催織女忙。
三起三眠時化運，一生一死命天常。
待看獻繭盆繅後，先與吾皇織衮裳。
蠶婦吟
作者：謝枋得
朝代：宋
体裁：七言绝句

子規啼徹四更時，起視蠶稠怕葉稀。
不信樓頭楊柳月，玉人歌舞未曾歸。
覓茶
作者：謝枋得
朝代：宋

茂綠林中三五家，短牆半露小桃花。
客行馬上多春日，特扣柴門覓一茶。
謝人冬至送鴨酒
作者：謝枋得
朝代：宋

陽復且閉關，萬物畏坤含。
雙鳬飛天外，鶩食何貪婪。
儒道又一泰，十年亂愈餤。
誰家讀書堂，庭階無青藫。
此時談詩書，蓮經提魚籃。
平生太玄文，知者無一譚。
之子愛野鶩，驥駒舞兩驂。
厚顔酒食饌，不獵懸鶉鵪。
寒威甚毒矢，三杯勝七䤴。
爛醉尋梅花，登峰吾尚堪。
謝人惠米線
作者：謝枋得
朝代：宋

玉粒百穀王，有功滿人寰。
舂磨作瓊屑，飛雷落九關。
翕張化瑶線，弦直又可彎。
湯鑊海沸騰，玉龍自相扳。
銀濤滾雪浪，出沒幾漩澴。
有味勝湯餠，飫歌不愁癏。
包裹數十里，瑩潔無點班。
興師遠持糒，此物正可頒。
千萬一日飽，不費金數鍰。
長安權貴人，五鼎靳笑顔。
玉食過九重，恨無土宇版。
豈知有瓊糜，天雨到市闤。
願獻空峒帝，馬迷龍難攀。
謝劉純父惠木綿布
作者：謝枋得
朝代：宋

嘉樹種木綿，天何厚八閩。
厥土不宜桑，蠶事殊艱辛。
木綿收千株，八口不憂貧。
江東易此種，亦可致富殷。
奈何來瘴癘，或者畏蒼旻。
吾知饒信間，蠶月如岐邠。
兒童皆衣帛，豈但奉老親。
婦女賤羅綺，賣絲買金銀。
角齒不兼與，天道斯平均。
所以木綿利，不畀江東人。
避秦衣木葉，矧肯羞懸鶉。
天下有元德，孔融願卜鄰。
綈袍望不及，共裘志自仁。
贈我以兩端，物意皆可珍。
潔白如雪積，麗密過綿純。
羔縫不足貴，狐腋難擬倫。
絺纊皆作貢，此物不薦陳。
豈非神禹意，隠匿遺小民。
詩多草木名，箋疏欲諄諄。
國家無楚越，欲識固無因。
剪裁爲大裘，窮冬勝三春。
拜嘉重感激，觸物尤酸辛。
吁嗟彼寒谷，鄒律今不神。
三宮坐穹廬，雨雪或十旬。
安得遺此惠，飛到君王身。
塞上寒墮指，挾纊誰爲溫。
人各賜兩端，費銀二萬斤。
大軍四十萬，談笑却胡塵。
感君道義交，何異骨肉親。
可與知者道，衆人笑且嗔。
玉案未能報，瓊琚情則真。
春秋二百年，幣交幾君臣。
季札有贈好，千古尚如新。
謝張四居士惠紙衾
作者：謝枋得
朝代：宋

何年擣玉楮，瑩潔無滓坌。
清興厭純綿，安有塵可振。
夜卧白晝中，冰雪心不紊。
夢覺梅花香，爐紅絕烟熅。
疑到玉皇前，俯視日月暈。
人間綺羅帳，何異錦覆糞。
吾慕忍寒人，從師游魯鄰。
爵祿不可辭，高舉已在汶。
獨憐無褐民，茅簷凍欲僨。
大裘正萬丈，德心欠廣運。
天下皆無寒，孔孟有素藴。
願與物爲春，衾鐵吾不慍。
以君志趣高，惠我無俗韻。
縞带報紵衣，僑札真契分。
謝惠椒醤等物·其一
作者：謝枋得
朝代：宋

堇荼易地味不甘，薑桂到老性愈辣。
人言申椒能變化，我見苾芬終不滅。
古來郊廟薦德馨，此物氣味通神明。
開口一笑露眼睛，望君點化佛先成。
謝惠椒醤等物·其二
作者：謝枋得
朝代：宋

孔子愛食蔬菜羹，羹中無醤必不食。
先生執醤饋高年，此味珍羞豈易得。
瓶中有粟豈過望，誰憐陶令分嘉餉。
喜君不作無髮人，免得東坡借擂醤。
謝惠楮衾
作者：謝枋得
朝代：宋

吳宮金蹙鳳花綾，春暖熏籠換水沉。
那似冰橋楮夫子，滿牀明月解微吟。
謝藥
作者：謝枋得
朝代：宋

雪深不能鑱黄精，天寒不能斸茯苓。
瑶草共食何日長，還丹獨鍊何時成。
如來憐我似鶴形，指揮龍樹露神靈。
佛無老死無生滅，何用勞我以長生。
謝送夏衣
作者：謝枋得
朝代：宋

南州久客困炎歊，汗浥春衫上白毛。
細葛含風常著看，此情猶勝舊綈袍。
謝麫
作者：謝枋得
朝代：宋

豐年自古說來牟，四月麥熟勝秋收。
天厨送食不待求，有麫䬪飥吾何憂。
安得化身爲兒童，戲沙作麫可報答。
授記或爲阿育王，請鑄八萬四千塔。
謝黄禪師華嚴會供食
作者：謝枋得
朝代：宋

十兆九萬拜，求道心如惔。
毗盧頂上珠，直欲一手探。
天厨送誰饌，衆腹豈敢貪。
君有維摩心，作繭憐吳蠶。
八萬四千供，只須丈室函。
昔我聞晨鐘，今載草堂柟。
流年急如梭，長歌愧仙藍。
勇尋趙州關，何畏白髮鬖。
願爲護法輪，金甲持長錟。
又恐囘道人，晚遇黄龍南。
賞牡丹·其一
作者：謝枋得
朝代：宋

蘭佩蓉裳骨相寒，山中何日鼎成丹。
春深富貴花如此，一笑尊前醉眼看。
賞牡丹·其二
作者：謝枋得
朝代：宋

洛陽園裏草茵寒，夢想堯夫一寸丹。
安得根頭知上品，今人多是就花看。
賦松
作者：謝枋得
朝代：宋

喬松磊磊多奇節，冬無霜雪夏無熱。
根頭更有千歲苓，知誰可語長生訣。
贈何古梅學醫
作者：謝枋得
朝代：宋

永州何仙藥最靈，神丸能潰邕州城。
廣西兩道再清平，百萬赤子荷更生。
笙鶴一去三百年，東南忽變爲腥膻。
爲血爲肉生靈苦，在者瘡痍何日痊。
上界真人有同性，不學神仙學孔孟。
有術醫國無人知，要爲吾民救微命。
察脈肥瘠韓子精，論疾陰陽子産明。
神功端不讓思邈，古道依然如宋清。
得錢賣藥少取利，無錢乞藥喜捨施。
好客來時入酒壚，無朋終日閲書市。
憶昔民生三皇前，下壽無疾享百年。
神人妙用不可見，本草靈素猶有傳。
古云醫不通三書，世上斷不服其藥。
如君胸中有炎黄，冷笑三書盡糟粕。
我聞上帝最好生，活人功多朝玉京。
請看岐叟至陶葛，神仙多是良醫成。
東南干戈二十秋，人無貧富眉長愁。
千人幸有一人在，到處呻吟無歌謳。
遺黎若要家平康，但願良醫自天降。
不龜手藥有靈時，好看良醫作良相。
贈儒醫陳西巖
作者：謝枋得
朝代：宋

豬苓桔梗最爲奇，藥籠書囊用有時。
莫把眼前窮達論，要知良相即良醫。
贈卜者魏易齋
作者：謝枋得
朝代：宋

伯陽曾著易參同，奪盡陰陽造化功。
白玉五城人可到，黄金一鼎道無窮。
先生救世心良苦，後派多才命必通。
魏本大名名易顯，子明且爲筮江東。
贈宋相士
作者：謝枋得
朝代：宋

墮甑看無益，乘軒計亦疏。
忍貧吾自解，過論子姑徐。
但得耆而艾，飽觀詩與書。
時乎一杯酒，此外儘從渠。
贈畫士劉信可二首·其一
作者：謝枋得
朝代：宋

毛穎摧鋒入墨池，白雲窗下展烏絲。
乘君袖裏孤山月，寫盡橫斜竹外枝。
贈畫士劉信可二首·其二
作者：謝枋得
朝代：宋

譜係庭筠出管城，胸中千畝盡秋清。
兒童不悞揮毫意，閑傍虛簷聽雨聲。
贈畫梅吳雪塢
作者：謝枋得
朝代：宋

冷凝寒極雪漫漫，天下無人知袁安。
起來門前問梅竹，吾友可以話歲寒。
歲寒心腸似鐵石，不與萬木同摧殘。
有時醉中畫梅竹，洪鈞只在掌握間。
人生莫與天爭巧，上帝一見開笑顔。
八極俗物不足道，千年陳人無可觀。
誰人奈得此雪過，春風去後終須還。
千紅萬紫爭爛熳，梅竹携手隠空山。
臯陶庭堅不祀苦，程嬰杵臼存孤難。
豈無當門獨立者，五更風雪不相干。
上帝慈仁須動念，醒來紅日上三竿。
贈相士郭少仙
作者：謝枋得
朝代：宋

崇蘭生深林，澹泊一點芳。
江梅倚修竹，醖藉萬斛香。
氣骨抱金玉，精神貯冰霜。
若以色見我，照紅還海棠。
贈秋山道人
作者：謝枋得
朝代：宋

曬衣臺上草春深，天遣詩人近士林。
宇宙中間千萬變，長歌收拾付閒心。
贈道士阮太虛何存齋
作者：謝枋得
朝代：宋

六道四生苦，何人不煩惱。
官人自做官，道人自修道。
相逢不下馬，各自尋蓬島。
前生非親契，今生如何好。
本來無因緣，安得有果報。
來非人捉來，到是天送到。
我若不呈醜，道教一齊倒。
春風縛不住，秋月蝕愈皎。
莫登時貴門，談天恨欠早。
對面不相識，開口便激惱。
譬如弄雜劇，徒取傍人笑。
道我是風顛，知我已明了。
莫愁我饑渴，天厨食自飽。
真宰善解家，未敢與人道。
辭洞齋華父二劉兄惠寒衣
作者：謝枋得
朝代：宋

平生愛讀龔勝傳，進退存亡斷得明。
范叔綈袍雖見意，大顛衣服莫留行。
此時要看英雄樣，好漢應無兒女情。
只願諸賢扶世教，餓夫含笑死猶生。
送劉治中之信州
作者：謝枋得
朝代：宋

冰玉古溪山，治中今士元。
邦人敬文簡，道化望曾孫。
朱子書堂在，東萊講席存。
十年儒道晦，此日喜登門。
送半村厲元吉出尉烏程
作者：謝枋得
朝代：宋

十二街頭三尺雪，駿馬健行如跛鼈。
生懷故人厲半村，拂袖前行何勇决。
疊山居士强欲吟，凍筆如椎硯欲裂。
京國青衫十載交，欲言不言情哽咽。
願君勿作繞指柔，願君勿作在鑛鐵。
甘雨幽遐冤草甦，清風宇宙貪泉竭。
循良詎困聖明時，玉燭光華待調燮。
送張子高歸延平
作者：謝枋得
朝代：宋

亂世讀書少，前人教子難。
青燈嘗合席，紅葉趲歸鞍。
梅自知春近，松應耐歲寒。
樓高新月好，後夜與誰看。
送程楚翁遠游
作者：謝枋得
朝代：宋

近日人傳庾嶺梅，南枝落盡北枝開。
長安舊日元無此，盡是江南人送來。
題慶全庵·其一
作者：謝枋得
朝代：宋

蓮如君子甘離世，菊似逸民難出山。
不信衆芳□寂寞，天香流出滿人間。
題慶全庵·其二
作者：謝枋得
朝代：宋

長松落落多奇節，冬無雪霜夏無熱。
根頭更有千歲苓，知誰可語長生訣。
題東觀壁·其一
作者：謝枋得
朝代：宋

觀外好看船往回，觀中幾度見桃開。
常瞻紫氣青牛去，又带白雲黄鶴來。
天地無情搔短髮，古今多變付殘杯。
醉中尚有醒時眼，不信玉山人可推。
題東觀壁·其二
作者：謝枋得
朝代：宋

老樹猶能識道回，好懷長對碧天開。
青山綠水何人管，明月清風要我來。
少日曾聞黄石教，平生幾擲左慈杯。
道兄慣見人間事，快抱棋枰信手推。
題龜峰
作者：謝枋得
朝代：宋

三十二峰峰最高，脚踏高處真人豪。
遠觀靈山一㟝嶁，俯視彭蠡無波濤。
眼明始見滄海闊，心閒却憐人世勞。
後百千年誰獨立，萬古一覽皆秋毫。
送疊山先生北行
作者：謝枋得友
朝代：宋

流落崎嶇二十年，幾回灑血杜鵑前。
一雙芒屨乾坤窄，萬古丹心日月懸。
案上靈龜元不食，樊中孤鶴且安眠。
逃名不得名終在，行止非人亦有天。
送外
作者：謝氏
朝代：宋

此去唯宜早早還，休教重起望夫山。
君看湘水祠前竹，不是男兒淚染斑。
句
作者：謝泂
朝代：宋

溪瘦玉聲小，山橫翠色深。
謝客巖
作者：謝泌
朝代：宋

舊刻巖前文字在，登臨盡日動悲辛。
子孫千載知多少，只我今來嗣後塵。
長樂集總序
作者：謝泌
朝代：宋

潮田種稻重收穀，山路逢人半是僧。
城裏三山千簇寺，夜間七塔萬枝燈。
賦梅
作者：謝洪
朝代：宋

朔風颼颼著古梅，寒枝冷落俟春回。
可憐雪萼無人問，乞借陽和早放開。
天台道中
作者：謝深甫
朝代：宋

溪繞青山路繞溪，山長溪曲路高低。
晴灘淺濕舟如盪，危磴稜層石作梯。
晚照荒村飛鳥入，秋風落木敗蟬嘶。
碧雲四合長天暮，轉使鄉關望眼迷。
夢中作
作者：謝濤
朝代：宋

百年奇特幾張紙，千古英雄一窖塵。
惟有炳然周孔教，至今仁義浸生民。
題澄照寺主師壁
作者：謝濤
朝代：宋

疊巘收雲拂眼明，久依香社豁高情。
主人心似秋池水，一日看來一日清。
效香奩體
作者：謝無競
朝代：宋

臙脂濕透污羅衣，春盡蕭郎又不歸。
香冷篆盤簷影轉，一簾紅雨燕雙飛。
題洪陽洞石上
作者：謝牧
朝代：宋

特特携筇探洞房，中藏精氣凜寒芒。
神仙久視知難學，乞取逍遥物外方。
識時梅歌
作者：謝璡
朝代：宋

寇至人遠避，寇退人復歸。
歸來尋舊址，草蕪迷荒基。
哀哉住傍梅，清夢常相依。
可憐歲寒心，能識存亡機。
不欲染塵垢，先枯避時虞。
方今向太平，枯幹生新枝。
主人修廢墜，古梅仍春輝。
俗態分榮瘁，梅心無改移。
如我耐寒友，頭白不相違。
梅花自奇絕，世事與古別。
花下獨徘徊，似聽梅花說。
不願傍官驛，驛外塵飛多馬跡。
幾番驛使自南來，南枝折盡花狼藉。
不願在深宮，蛾眉人去壽陽空。
繽紛簷下花飛片，不上宮粧入草叢。
不願在西湖，舊時逋仙迹已蕪。
可惜暗香疎影處，邇來都是給樵蘇。
不願近東閣，無人更管花開落。
黄昏風雨鎖朱門，和羹人伴歸沙漠。
但願開向千巖窟，饕虐馮陵任風雪。
花香只繞處士廬，花飛不點征人骨。
吟翁索笑癡更癡，誰似梅花能識時。
始終不渝含酸味，去就長存調鼎資。
廣平鐵石筆何在，生死與我深相知。
澹巗
作者：謝用賓
朝代：宋

雲山野客，家在浯溪。
乘風而來，泛月而歸。
卜算子
作者：謝直
朝代：宋

雙槳浪花平，夾岸青山鎖。你自歸家我自歸，說著如何過。我斷不思量，你莫思量我。將你從前與我心，付與他人可。
山居二首寄朝中故舊·其一
作者：謝直
朝代：宋

苒苒年華漸向西，可能回脚下塗泥。
靜收營慮還書卷，少有工夫入菜畦。
潔甚水蒲邊白鳥，翩然風柳下黄鸝。
猶嫌宿處聞雞犬，更待移深過虎蹊。
山居二首寄朝中故舊·其二
作者：謝直
朝代：宋

造化涵洪靡不容，近分一谷著愚公。
地因沙漲偏宜竹，山爲巖多却礙松。
夜靜圖書天曉睡，臘寒薪火暑天風。
獨慚道學工夫淺，却比先師不屢空。
挽劉省庵
作者：謝直
朝代：宋

敢謂曾同學，巍科尚累君。
世須存我輩，天乃誤斯文。
鄉國緣當盡，衣冠哭忍聞。
何當車挽什，刻石累高墳。
詩一首
作者：謝直
朝代：宋

上有皇天下后土，此身不患無歸所。
憑誰說與清河公，何苦爲人作黄祖。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其一
作者：謝直
朝代：宋

寒光轉南陸，夕景上喬木。
層柯蔭脩徑，疏密散金綠。
緬懷載酒人，蘿蔓記遐躅。
行行出林表，煙莽際童牧。
時有種麥兒，揮鉏電翻覆。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其七
作者：謝直
朝代：宋

淵明真學者，餘事聊爲詩。
我讀命子篇，愴彼已焉辭。
後來杜陵翁，自笑身長兒。
我昔過庭日，教誨真嚴師。
哀哀蓼莪淚，灑灑墳樹枝。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其三
作者：謝直
朝代：宋

長懷邴曼容，遠慕蘧伯玉。
養志則安能，寡過亦所欲。
邈哉誤儒冠，坐使衣食促。
籝書不論金，終身未易讀。
灑掃慚老僧，日食纔一粥。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其二
作者：謝直
朝代：宋

老樹誰所栽，及茲上交蓋。
崢嶸仰巨樟，秀發憐稚檜。
悠然攪心思，慨我百年外。
我懷引以長，天色慘欲晦。
投牀聞夕鐘，擁衾不成醉。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其五
作者：謝直
朝代：宋

小夫智解短，錐刀競其身。
養志與養體，孰爲能事親。
堂堂父母軀，浩浩仁義貧。
此貧不以道，此樂豈非真。
我知我天分，人言葛天民。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其八
作者：謝直
朝代：宋

長懷際天淵，短懷在眉睫。
吾門起典午，台徙今五葉。
中原氣象屬，前輩風流接。
柰何不竟書，而欲事作業。
感此懷短長，賦詩寫胸脅。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其六
作者：謝直
朝代：宋

昔在井田日，一民本非四。
農隙或工商，其秀乃稱士。
是知桑禾間，可以寄書史。
時非長桀耦，時得伊傅事。
卒歲優游哉，吾道甚簡易。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之·其四
作者：謝直
朝代：宋

先公爲直言，蔡林古無書。
家貧賣窗箔，編籜聚所餘。
取之寫文字，瑣細行蟲蛆。
遂令後奕世，衣冠出門閭。
今爲執政孫，學與不學歟。
遣懷五首寄致道·其一
作者：謝直
朝代：宋

貧者士之常，富亦我所欲。
得常詎可厭，逐欲何由足。
荒哉化蝶翁，微歟監河粟。
人生命如綫，日須不盈匊。
俯仰天地間，何由謝羈束。
遣懷五首寄致道·其三
作者：謝直
朝代：宋

君子不謀食，士固食於人。
饑餓自有責，何足煩吾神。
拂几展我書，熟讀困蹇屯。
羲文與周孔，可鑒道屈信。
歎歎眼中事，悠悠塵間身。
遣懷五首寄致道·其二
作者：謝直
朝代：宋

時命各有遇，何言富與貧。
有來疾雷電，決去微埃塵。
坐令區區者，視此爲鬼神。
既有得失患，自忘情性真。
所以首陽山，昔有餓死人。
遣懷五首寄致道·其五
作者：謝直
朝代：宋

在昔營居巢，首尾三十年。
高鄰念羈旅，分我佳林泉。
自從倉幕歸，亦買半頃田。
坐念顔太師，粥竭祇益煎。
不如邊孝先，晝眠腹便便。
遣懷五首寄致道·其四
作者：謝直
朝代：宋

生當益於人，爲道固不同。
賜也乃結駟，回也乃屢空。
憶昔年少壯，未知理窮通。
收身百憂餘，自置寂寞中。
饘粥儻可繼，當爲七十翁。
南歌子
作者：謝福娘
朝代：宋

閒傍藥欄西。正是春光三月時。深紫淺紅光照眼，依稀。有似西施醉枕敧。摘放膽瓶兒。冷豔幽光映酒卮。曾記古人題品語，祆知。今夜花王得豔妻。
天柱
作者：謝章
朝代：宋

鶑花婉娩天，晴空落紅雨。
千里賦遠遊，山水無重數。
武夷天下甲，清絕多奇趣。
名峯三十六，一一拱天柱。
隔岸分西東，回首時一顧。
孤高自特立，不肯相朋附。
溪流走其下，縈紆溢清泚。
荒煙鎖寒碧，晴嵐滴空翠。
曲曲深復深，行行止且止。
時聞欵乃歌，恍入桃源路。
山禽相應答，嶺雲自吞吐。
此境非人寰，蔚爲神仙所。
我欲深窮□，白鷗沒星渚。
來燕堂聯句
作者：謝絳
朝代：宋

賢侯謝郡歸，從遊樂吾黨。
林泉富餘地，卜築疏陳莽。
是時春正中，來燕音下上。
若賀大廈成，喜留衆賓賞。
得名因笑談，揮墨粲題榜。
所夸賢豪盛，豈上池榭廣。
人心樂且閑，鳥意頡而頏。
吟罇敞花軒，醉枕酣風幌。
輕雲薄藻棟，初日麗珠網。
紅袂生暗香，清弦泛餘響。
林深隱飛蓋，岸曲遲去槳。
波光欄檻明，竹氣衣巾爽。
虛容涼樾入，影與文漣蕩。
晨飈轉綠蕙，夕雨滋膏壤。
嘉辰喜盍朋，命駕期屢往。
觴詠陶淑真，世俗豈吾倣。
得以爲勝遊，蕭然散煩想。
公子固好士，世德復可像。
今此大基構，不圖專奉養。
美哉風流存，來葉足師仰。
句·其一
作者：謝絳
朝代：宋

王貌閑如鶴，黄吟苦似猿。
句·其二
作者：謝絳
朝代：宋

秋波下南浦，曉氣望西山。
夜行船
作者：謝絳
朝代：宋

昨夜佳期初共。鬢雲低、翠翹金鳳。尊前和笑不成歌，意偷轉、眼波微送。草草不容成楚夢。漸寒深、翠簾霜重。相看送到斷腸時，月西斜、畫樓鍾動。
小隱園詩
作者：謝絳
朝代：宋

僕本塵外士，功名若毫一。
因尋小園隱，忽見羣芳發。
昔夢宛可記，靈契方茲達。
會須掛朝纓，歸弄巖前月。
洛中冬夕道話有懷善慧大士聯句
作者：謝絳
朝代：宋

彼有上人者，妙談心所降。
達空知不二，觀行本無雙。
久阻飄花席，因思響雪窗。
社中雖得遠，方外自非龐。
夢幻慚他劫，風塵厭此邦。
終期親道樹，何必憶重江。
玉麈尾寄傅尉越石聯句
作者：謝絳
朝代：宋

齋中獨何物，持之想見君。
惟茲玉麈尾，信美而有文。
夫之善談道，亹亹詞如雲。
在握昔同色，傾坐今離羣。
況託懷袖好，曾親蕙蘭薰。
常許助閑放，於焉探典墳。
既乃阻清燕，復屈驅虻蚊。
自殊白團扇，未畏秋葉紛。
答梅聖俞問隱
作者：謝絳
朝代：宋

聖俞一幅書，間我小隱居。
小隱詎有異，築室數畝餘。
巖壑不峻崒，田園非美腴。
所欲近丘墓，歲時來掃除。
先人夢讀史，尊道本聖徒。
絕筆于此詩，子孫無忽諸。
刻石置中堂，且使過者趨。
題牓爲服訓，義取銘盤盂。
後嶺雙松亭，徑術何逶迂。
下臨富春渚，萬象生有無。
東偏作草舍，可以施琴壺。
門前碧塘水，萬本栽荷蕖。
風來觸香氣，長著人衣裾。
澄水泱泱流，黍稻可勿枯。
柔桑及美果，種廣莫記株。
澗草不識名，野禽多異呼。
坐此易歲晏，自與人世疏。
在昔東陵侯，瓜壠猶親鋤。
楊惲謝九列，種豆南山隅。
余嘗有此志，來者安敢誣。
誅茅實張本，解組當後圖。
是時考槃賦，從我者騅歟。
近來傅越石，趣尚若不殊。
儻聞丘樊往，不顧升斗儲。
如君美才具，日月升雲衢。
安敢預招挽，粗自陳其愚。
約遊西溪信馬不覺行過據鞍聯句
作者：謝絳
朝代：宋

有意訪西溪，順塗吟思迷。
及茲詢野老，已恨過芳蹊。
醉客但多興，幽禽空自啼。
無由駐金勒，林表日光低。
聯句
作者：謝絳
朝代：宋

古木含清吹，池上增晚涼。
余懷本達曠，聯此傲羲皇。
孤鷗可與狎，幽岸足以觴。
幸有彭澤酒，便同永嘉堂。
潘生起爲壽，王子齊陳章。
林端見新月，草際聞寒螿。
照水螢影亂，拂筵蓼花香。
徘徊戀嘉境，坐使歸興忘。
菩薩蠻
作者：謝絳
朝代：宋

娟娟侵鬢妝痕淺。雙眸相媚彎如翦。一瞬百般宜。無論笑與啼。酒闌思翠被。特故瞢騰地。生怕促歸輪。微波先注人。
送餘姚知縣陳最寺丞·其一
作者：謝絳
朝代：宋

稍過山陰接甬東，正當兩國畫屏中。
巖巓僧井通江水，門外商帆落海風。
盡日揮弦無一事，平時推轂有諸公。
此行絕勝人人羨，莫恨猶懷五兩銅。
送餘姚知縣陳最寺丞·其二
作者：謝絳
朝代：宋

愧君來款關，話別憩林間。
不待風銷暑，聊因酒發顔。
滄洲即欲往，清躅暫容攀。
居者羨行者，寄聲思越山。
雙松亭
作者：謝絳
朝代：宋

築居喜物外，披逕窮木末。
層阜繞襟带，澄江見毫髪。
芬芬山蜜熟，決決春泉活。
林梢閃猿隕，石罅愸銜月。
坐長百慮寂，望遠孤興發。
何必較萬殊，吾自師吾達。
風瑟聯句
作者：謝絳
朝代：宋

竅竹漏天風，張弦擬嶧桐。
佳名從此得，妙響未曾窮。
夜靜危臺上，人閑皎月中。
依依聽不足，秋露滿蘭叢。
馬上口占送九舅入京城親聯句
作者：謝絳
朝代：宋

之子洛中來，芳樽喜暫開。
人誇阿連少，吾愧士衡才。
丹闕鳳皇去，清川鴻雁回。
都門春色美，相送思悠哉。
又一首
作者：謝緒
朝代：宋

莫笑狂夫老更狂，推輪怒臂勇螳螂。
三軍未復圖中土，萬姓空悲塞外鄉。
動地聲名懸宇宙，擎天氣概蕩邊疆。
忠心自古人人有，莫笑狂夫老更狂。
望雲
作者：謝緒
朝代：宋

東山渺渺白雲低，丹鳳何時下紫泥。
翹首夕陽連舊眺，謾看黄菊滿新谿。
鶴閑庭砌人稀迹，苔護松蔭山徑迷。
野老更疑天路近，蒼生猶自望雲霓。
絕筆
作者：謝緒
朝代：宋

立志平夷尚未酬，莫言心事付東流。
淪胥天下誰能救，一死千年恨不休。
湖水不沉忠義氣，淮淝自愧破秦謀。
苕溪北去通胡塞，流此丹心滅虜酋。
中秋憶山中人
作者：謝翱
朝代：宋

茲夕發清嘯，爲君楚舞終。
西風五陵夢，凉露九霄中。
野邏烟常起，溪流榜不通。
天陰無乳兔，林盡見飛鴻。
濕濕雲垂髪，丸丸樹偃弓。
劍歌玄武莫，塵語白鷗空。
祇有淮南泪，應沾青桂叢。
中秋龍井翫月
作者：謝翱
朝代：宋

逢秋月再圓，不與復休眠。
腦滿魚龍夜，精藏樹石年。
嗅衣腥在水，窺戶影疑禪。
長嘯望參伐，行來精舍邊。
九日
作者：謝翱
朝代：宋

秋風颯以至，今日重陽日。
眼明對南山，尚想陶彭澤。
向來建威幕，頗見有此客。
驅車不小留，駕言公田秫。
一朝又棄去，此意誰能識。
寄奴趣殊禮，風旨來自北。
只今王江州，建國功第一。
故是何珉孫，舉動良足惜。
飲愧望柴桑，稍以自湔滌。
殷勤白衣餉，猶恐不我即。
中路候藍輿，要致已甚迫。
葛巾赤兩脚，頹然向林宅。
此翁本坦蕩，焉能苦違物。
雖然可計取，中實未易屈。
華軒又何羨，自載返蓬蓽。
終身書甲子，往往義形色。
如使磷與緇，安得爲玉雪。
籬邊菊弄黄，粲粲正堪摘。
我方持空觴，千載高風激。
九日前子善來會山中
作者：謝翱
朝代：宋

朝尋寒露枝，莫摘不盈把。
風吹西南雲，幽情誰與寫。
有客來縉州，遺我古盞斝。
中有鴛鴦文，色如銅雀瓦。
浮以鬰金蕤，蒼蘚藉其下。
此物寧足感，聊用助歌者。
但懷郢曲悲，豈計所知寡。
九日禺中登沃洲放鶴峰南望天台諸山
作者：謝翱
朝代：宋

鏡面小蓬島，入剡脫我驂。
舍櫂來沃洲，下嶺見精藍。
修眉浮天姥，天台在其南。
良遊愛九日，巾墮髪不櫛。
醉浮秋夕英，饑食决明實。
遠尋竺僧迹，俛仰千載陳。
狂呼許元度，王謝十八人。
彷彿川谷應，草木皆冥冥。
便欲即之語，又疑物所馮。
閉目游泰初，寥廓以爲鄰。
九日集葆山寺得載字
作者：謝翱
朝代：宋

貧居懶出門，未到輒復悔。
偶尋秋夕英，顧見石璀璀。
手斸松根苓，下有墳千載。
青山如葆羽，無人禁樵採。
狂歌呼麯生，悲往興故在。
未卜遇浮丘，猶堪居畏壘。
九日韶卿子善有約不至子靜亦歸桐廬與景雲飲瀑下作
作者：謝翱
朝代：宋

揉藍染釣緡，欲老此江濱。
九日寒泉水，他年白髪身。
鄰州曾約客，別業未歸人。
嗅菊知吾事，那能更問津。
九日黎明發新昌望天姥峰
作者：謝翱
朝代：宋

南明剡東山，虧蔽草與萊。
前岡接遠阜，樹石如苔莓。
西南見天姥，旭旭雲日開。
下有采藥徑，仙人招我來。
手持白菊花，泛以青螺杯。
傾杯化靈藥，蕤芳入客懷。
俛視浮爨居，白氣爲塵埃。
凉風吹脫巾，一往不願回。
便投此策竹，騎龍下天台。
二月十日
作者：謝翱
朝代：宋

山居少四鄰，櫧葉半爲薪。
野色生遥念，空江滯此身。
風濤春憶越，親舊晚游秦。
獨擬尋雞犬，雲蘿挂葛巾。
五日山中
作者：謝翱
朝代：宋

東鄰拔蒲根，南鄰燒艾葉。
艾葉出青烟，蒲根香勝雪。
乾坤生燐火，陰碧期月光。
烟隨艾葉散，進此菖蒲觴。
蒲觴益齒髪，齒白髪如漆。
餘飲不盡器，置之五七日。
五日化爲丹，七日化爲碧。
一服一千年，令人生羽翼。
五日觀瀟湘圖
作者：謝翱
朝代：宋

五日泣江蘺，騷人沉佩褋。
年深吊古客，滿門垂艾葉。
既垂青艾葉，復競畫舟檝。
明時內閣子，供奉進瑶帖。
豈復懷沅湘，歷舜愬往牒。
江流物色改，看畫淚承睫。
彷彿舊居人，指點失故業。
三戶空鳥啼，九疑列如堞。
五言近體二首·其一
作者：謝翱
朝代：宋

南雁去來盡，音書不可憑。
應過蠻嶺瘴，聞拊楚臣膺。
滄海沈秦璧，愁雲起舜陵。
可堪夢魂在，回首舊孤稜。
五言近體二首·其二
作者：謝翱
朝代：宋

月離孤嶂雨，尋夢下山川。
野冢埋鸚鵡，殘碑哭杜鵑。
妓收中使客，民買內醫田。
到此聞鄰笛，離情重惘然。
人日雪
作者：謝翱
朝代：宋

連年逢此日，寂寞在山居。
故國雲歸盡，高杉雪下初。
陰霾占戶口，雷電失天書。
可得俱無事，清吟始晏如。
仙華山招隠
作者：謝翱
朝代：宋

軒后悲蒼劍，神娥下玉簫。
攀髯初失夢，遺蛻尚凌歊。
碧墮升棺影，青分産柱苗。
山精依鹿竹，天雨濕雞翹。
有約成孤憤，無人重久要。
豢龍因姓氏，使鶴語軒軺。
冉冉將終老，冥冥不可招。
無書寄青雀，有恨在中條。
俠客吳歌立秋日海上作
作者：謝翱
朝代：宋

潮動秋風吹牡荆，離歌入夜斗西傾。
佽飛廟下蛇含草，青拭吳鈎入匣鳴。
僧房疥壁
作者：謝翱
朝代：宋

松樹落釵股，曉行猶見燈。
圓亭方井水，老寺少年僧。
澗響夜疑雨，雲寒春欲冰。
山僮錯相認，應道我來曾。
僧池青蛙
作者：謝翱
朝代：宋

隠見多無定，時開一道萍。
癭分荷背白，身带蘚文青。
吐雹收寒井，隨僧入凈缾。
柏壇祠后稷，應想作龍靈。
僧舍避暑分韻得入字
作者：謝翱
朝代：宋

故人隔天風，海水吹不立。
聊將塵渴心，遠赴山中汲。
晴香芝菌生，暝翠霧露濕。
唯應雞犬深，幽林聽經入。
元日枕流亭聽雨
作者：謝翱
朝代：宋

征鐸殘年雨，吟聽憶到城。
愁雲侵歙盡，夢日向吳生。
藥産難離性，灘流不掩聲。
他宵樺燭飲，因想此中行。
元日讀老子望瀑作
作者：謝翱
朝代：宋

空山無轍迹，懸水下分洪。
醉醒聽猶在，寒暄色不同。
異書天姥秘，靈物乳池空。
祇憶殘年雨，先流到海中。
元旦立春
作者：謝翱
朝代：宋

椒柏多年樹，閑庭憶粵鄉。
發春當獻歲，爲客未休糧。
飲後憐衰齒，行南避忌方。
星周元朔曆，時運可能忘。
元旦舟中聽潮
作者：謝翱
朝代：宋

東望拜潮水，無家在客船。
一來仍一往，今日又今年。
有信從天外，緣聲到枕邊。
海門春樹暖，吹浪起晴烟。
八詠樓
作者：謝翱
朝代：宋

江山此愁絕，寒角夢中吹。
飛鳥過帆影，遊塵空戟枝。
水交明月動，槎洑故州移。
已薄齊梁士，猶吟沈約詩。
冬青樹引別王潜
作者：謝翱
朝代：宋

冬青樹，山南陲，九日靈禽居上枝。
知君種年星在尾，根到九泉雜龍髓。
恒星晝霣夜不見，七度山南與鬼戰。
願君此心無所移，此樹終有開花時。
山南金粟見離離，白衣人拜樹下起，靈禽啄粟枝上飛。
別子靜却送之霅
作者：謝翱
朝代：宋

獨往知吾事，語離何所求。
故家無別業，殘夢下扁舟。
積葉吳宮冷，吟猿顧渚秋。
那能不相待，羈旅負清遊。
劉寄奴草詞
作者：謝翱
朝代：宋

榛中小草夏蔚薈，葉如牡艾花如毳。
少年防塞得命生，出鏃肉中無粟起。
向來神姦見白晝，濕竹烟青聞杵臼。
英雄奮臂徵此時，唾落虛空散林藪。
漢家白蛇入本紀，况是天王舊支子。
豈知苗裔在民伍，蛇鬼猶呼帝小字。
十年
作者：謝翱
朝代：宋

忘却寒溫語，相逢一揖休。
十年只如此，今日若爲愁。
月白夜亦晝，山寒春更秋。
無情溪澗水，只是下灘流。
十日菊
作者：謝翱
朝代：宋

今日非昨日，尚覺秋英好。
明日異今日，秋英詎云早。
所以惜芳人，采擷常貴少。
而彼千載士，憐爾獨皎皎。
晞霜敷朝榮，零露抱夕槁。
千載且復然，一夕寧恨老。
十日菊寄所思
作者：謝翱
朝代：宋

籬菊是秋鄰，青蕤幾日新。
忽逢初過節，相憶早衰人。
囊枕離湘濕，分杯度嶺貧。
想應無事業，遥念更沾巾。
友人自杭回建寄別三首·其一
作者：謝翱
朝代：宋

同來不同去，離別暗銷魂。
閩浙若同水，遍舟送到門。
友人自杭回建寄別三首·其三
作者：謝翱
朝代：宋

水到衢城盡，梅花上嶺生。
不如寄明月，步步送君行。
友人自杭回建寄別三首·其二
作者：謝翱
朝代：宋

潮信到巖瀨，水色過衢城。
寄潮不寄水，潮去有回程。
古別離
作者：謝翱
朝代：宋

仙人別母母哭啼，遺以神藥乃醉之。
醒來哭定記兒語，食此庭前雙橘樹。
葉能禦饑病能愈，豈似當時逐兒去。
鄰翁有女立我前，取刀剖腹爾勿憐。
但爾嫁夫能治田，生子不願生神仙。
古釵嘆
作者：謝翱
朝代：宋

刑徒鬼火去飄忽，息婦堆前殯齊發。
白烟淚濕樵叟來，拾得慈獻陵中髪。
青長七尺光照地，髪下宛轉金釵二。
持歸薰沐置高堂，包裹恐爲神所將。
妻兒朝拜復莫拜，冉冉卧病不得瘥。
省知天物厭凡庸，夜送白龍潭水中。
扣頭却顧祈免死，永入幽宮伴龍子。
句
作者：謝翱
朝代：宋

謝豹花開桑葉齊，戴勝芊生藥草肥，九鎖山人歸未歸。
句章見月食
作者：謝翱
朝代：宋

縠州見月如魚口，沬聚痕消暗窗牖。
鄞城見月如破臼，棄藥含垢掛南斗。
龍蛇伏氣諸腦空，水中睡失群陰母。
其間海禽獨夜啼，黑雲赴海同奔犀。
市人識母不識父，擊柝摧扉救月死。
况值蕤賓月十五，干神附甲支在子。
孤子哀吟離楚尾，泪落荒江吊南紀。
猶憶秦淮哭日年，不敢仰視看盆水。
吳山謁祠
作者：謝翱
朝代：宋

吳山坊頂戴高祠，禁地凄凉江水悲。
却是北人題記壁，迤南耆舊獨無詩。
呈王尚書應麟
作者：謝翱
朝代：宋

寒風吹鬢影，客淚濕衣塵。
千里見積水，滿城無故人。
船歌甌雪盡，劍舞越花薪。
獨憶絲綸老，相從話所親。
咄咄復咄咄
作者：謝翱
朝代：宋

咄咄復咄咄，野風吹雲起草垡。
竹塵陰陰不見山，鷄飛上樹海沒鶻。
人間舊事新白頭，淮南小兒未識愁。
淮南老翁叫無力，瓦盆盛水看日食。
和靖墓
作者：謝翱
朝代：宋

山中處士白麻履，死後無書獻天子。
青童玄鶴晝上天，夜下玉棺葬湖水。
湖隄四合葑如髪，芳樹玲瓏倚春雪。
百年鳳舞雲霧空，玉椀人間出句越。
宮嵐塔雨恍如失，飛網繞湖冠聚鷸。
琳宇焚芝秋寂歷，斗下無人祠太乙。
哭廣信謝公
作者：謝翱
朝代：宋

自爾逃名姓，終喪哭水濱。
海僧疑見貌，山鬼舊爲鄰。
客死留衣物，囊空出告身。
他年越鄉值，賣卜有斯人。
哭所知
作者：謝翱
朝代：宋

總戎臨百粵，花鳥瘴江村。
落日失滄海，寒風上薊門。
雨青餘化血，林黑見歸魂。
欲哭山陽笛，鄰人亦不存。
哭正節徐先生
作者：謝翱
朝代：宋

凄凉携子女，冠佩赴重陰。
塌井千年事，青天此夜深。
哀辭山石刻，卹典海舟沈。
里族南薰夢，東都直至今。
哭肯齋李先生
作者：謝翱
朝代：宋

落日夢江海，呼天野水涯。
百年唯此死，孤劍託全家。
血染楚花碧，魂歸蜀日斜。
能令感恩者，狼籍慰荒遐。
商人婦
作者：謝翱
朝代：宋

抱兒來拜月，去日爾初生。
已自滿三歲，無人問五行。
孤燈寒杵石，殘夢遠鐘聲。
夜夜鄰家女，吹簫到二更。
四皓
作者：謝翱
朝代：宋

冷却秦灰鬢已翁，紫芝歌罷落花風。
若教一出無遺恨，莫入留侯準擬中。
因北遊者寄峨眉家先生先生曾宰建之浦城故末章及之二首·其一
作者：謝翱
朝代：宋

靈關高縹緲，縹緲出曾城。
其上盤紫雲，倏忽牛馬形。
交青不栖樹，浴彼清泠泓。
唯有孤鸑鷟，銜命此山靈。
迎風遡寥廓，杳杳西北征。
羽毛中道折，六月霜霰零。
回首靈關雲，淚下如懸纓。
因北遊者寄峨眉家先生先生曾宰建之浦城故末章及之二首·其二
作者：謝翱
朝代：宋

江淹所治縣，粵王曾種樹。
山人雨後來，空臺唯宿莽。
故人出端平，子孫今不武。
寥寥南峰寺，枯禪尚靈雨。
猶記桐鄉祠，影前及僧語。
城西廢園
作者：謝翱
朝代：宋

水門夾西雨連越，鄴瓦耕殘莎草茁。
誰知當日夫容園，濕路迷城暗車轍。
夫容青根聯戚里，美人對博蓬山裏。
潮痕欲上紅露晞，知是日高梳洗起。
園南禁絕人行道，中有民間舊宿草。
廢園起垡鳴竊脂，寒食始應通祭掃。
夏夜山房會宿賦得竹禽
作者：謝翱
朝代：宋

入竹雲初翳，餘更警露禽。
羈雌迷故侶，凉意滿西林。
雨宿移枝暗，明翻下籜深。
微吟觸幽興，離思不能任。
夏日遊玉几山中
作者：謝翱
朝代：宋

曳舟來山中，出郭稅吾駕。
獨{艹暴}忻衆勝，晨發乃及夜。
豈無城中山，愛此足幽野。
橫陳玉几峰，隠護碧殿瓦。
并州古男子，禮塔於此舍。
而我飲冰人，猶爲內熱者。
擬携桃枝笙，舒卷得餉暇。
明席織海草，因之一枕藉。
冷風吹雪空，相與坐其下。
夜坐呈韶卿
作者：謝翱
朝代：宋

修行吳楚間，鶴去杳難攀。
衰世已如此，愁身更入山。
巢居避太歲，藥飯救羸顔。
故友在江海，相思不得還。
夜宿南明縣齋
作者：謝翱
朝代：宋

朝陰扣舷清剡曲，暝投天姥峰前宿。
桂蟲食葉露濕身，影落莓苔雲矗矗。
天風吹枝斷末殊，夢尋杳靄來絳車。
下車者誰藏姓氏，夜嚮瓊臺讀諸子。
覺來隠隠聲在耳，月白西南望爲水。
夜宿江山寺
作者：謝翱
朝代：宋

寺圖接異境，僧影濕香烟。
落月安禪處，翻經置縣年。
天河當夏白，泉水入杉懸。
到此懷甌越，空家寄海邊。
夜宿雪竇上方
作者：謝翱
朝代：宋

眠山枕斧柯，獨客愛盤阿。
畏日生塵夢，尋仙到鳥窠。
下方聞夕磬，南斗挂秋河。
寢服侵雲卷，頮泉通瀑和。
竇分滄海月，禪入沃洲歌。
此地精靈聚，中宵弄薜蘿。
奉和毛益亂後經太白墳
作者：謝翱
朝代：宋

遥知風雨後，明月濕江蘺。
幾處如寒食，荒流空莫思。
雨耕侵壞冢，春網得沈碑。
若起論茲世，先生何所爲。
子夜吳歌
作者：謝翱
朝代：宋

玄髪照秋水，茱萸香未歇。
風吹夜合花，露濕衣上月。
孤山
作者：謝翱
朝代：宋

又冒晴絲向水涯，寒雲冉冉護巾紗。
能知綠鬢幾回至，欲行黄冠此處家。
已把掖垣等茅舍，不愁封禪對梅花。
晚風吹袂過船去，看鶴上天衝碧霞。
宋鐃歌鼓吹曲·其一一
作者：謝翱
朝代：宋

清源無諸邦，力弱臣秣陵。
間道遣進表，九門望日旌。
願齒鄒與郳，自達天子庭。
四鄰彫霸業，國除洗天兵。
皇靈暢遐外，蜑俗邇聲明。
歸其所隸州，乞身奉朝請。
帝命得陪祀，湯沐在王城。
從茲附庸畢，歌以頌河清。
宋鐃歌鼓吹曲·其二
作者：謝翱
朝代：宋

天馬黄，産異方。
龍爲馬，白照夜。
氣汗雲，聲篲野。
備法衣，引宸駕。
騰天垠，倏變化。
閏之餘，劘以霸。
閲八姓，瞬代謝。
驅祥靈，入罟擭。
皇上帝，監于下。
誓無譁，出既禡。
市日中，不易賈。
坐明堂，朝諸夏。
賚萬方，錫純嘏。
宋騎吹曲 回鑾曲第二 其一
作者：謝翱
朝代：宋

徂暑黎陽車駕歸，掃清氛翳兵更衣。
江都朔雲車駕出，凱歌消冰供尚食。
都人引領望翠華，征人一月俱還家。
宋騎吹曲 回鑾曲第二 其三
作者：謝翱
朝代：宋

都人望氣歸瑶闕，星掃茸頭落參伐。
西人冉冉留紫雲，六飛擁日歌回軍。
宋騎吹曲 回鑾曲第二 其二
作者：謝翱
朝代：宋

長堤夜幸士素飽，孤城沈竈無飛鳥。
從征鹵簿拜上恩，太常朝上回鑾表。
宋騎吹曲 歸朝曲第四 其一
作者：謝翱
朝代：宋

荆南萬里朝天道，巫女雲荒産芳草。
錦韉道賜带盤鵰，方物南來進龍腦。
願陪郊祀依日光，供張歸朝親奉表。
勳階邑食及隸人，移鎮徐戎作家廟。
人生富貴侯與王，四海爲家皆故鄉。
宋騎吹曲 歸朝曲第四 其二
作者：謝翱
朝代：宋

勾吳月令牽牛中，翟茀乘風來閟宮。
隨王劍履朝上殿，黄門夜趣長春宴。
昭容引班入內朝，龍衮當中開雉扇。
宴罷朝辭生局促，詔賜離宮作湯沐。
先王烝嘗澤有差，上恩許歌陌上花。
宋騎吹曲 遣將曲第三 其一
作者：謝翱
朝代：宋

天門雷動開風雲，內前盡給羽林軍。
聖人神武授方略，斬將搴旗各駿奔。
王師所過如時雨，洗濯焦枯嚮荆楚。
重宣德意吊遺黎，素服軍前釋俘虜。
全家到闕拜上恩，詔書爲築先臣墓。
宋騎吹曲 遣將曲第三 其二
作者：謝翱
朝代：宋

神風流霆驅偃草，天兵夜下西南道。
虎賁長戟來鳳州，歸峽銜枚疾如掃。
廟謨萬里諗諸將，山川曲折圖形狀。
天同鬼授契若符，坐減罘罳虜供帳。
歸來論功授節鎮，鐃鼓殿前歌破陣。
宋騎吹曲·伎女洗藍曲第九
作者：謝翱
朝代：宋

後庭朱黄作衣裏，伎女帳帷青曳地。
碧綠夜挂寒不收，緣此洗藍渟露水。
外間學染因得名，不省歸朝爲國氏。
他年寄生産鴟尾，空憶宮中鳥銜子。
宋騎吹曲·南唐奉使曲第八
作者：謝翱
朝代：宋

孤城圍中拜右史，侍書猶對重瞳子。
請行忼慨期緩師，奉命日馳三百里。
河流遡風車北首，便殿蒙恩引天袖。
臣肝有血不濺衣，寸舌欲存建王後。
奇胸如江湧崔嵬，慟哭不得天顔回。
宋騎吹曲·孟蜀李夫人詞第七
作者：謝翱
朝代：宋

春荒曲薄蠶叢土，屈狄歸朝辭廟主。
官家呼母恩許歸，劍閣并門無處所。
故衣升屋棺四繞，出門哭子汴州道。
回腸酹酒三致辭，巴蜀如歸化啼鳥。
老身不食追爾魂，鹵簿臨門拜上恩。
宋騎吹曲·李侍中妾歌第六
作者：謝翱
朝代：宋

李筠愛將唯儋珪，美人姓劉筠侍兒。
城危搶撥不得力，雨損鉛華帳下啼。
擁髻前言馬有幾，猶說閨中那問此。
赤龍從東乘日車，火繞城門內蛇死。
英雄際會風雲奔，婦人思報羅裳恩。
宋騎吹曲·親征曲第一
作者：謝翱
朝代：宋

雲屯列竈驅貔貅，殿前殺馬祭蚩尤。
勾陳蒼蒼太白濕，賊帳夢驚繞營日。
軍呼萬歲摧太行，華留東抹流電光。
重華繼堯坐垂拱，并土再駕無葛疆。
宋騎吹曲·諭歸朝曲第五
作者：謝翱
朝代：宋

淮南草濕網蟲露，家在先朝父尚主。
真人御極四海歸，偃蹇不朝稱節度。
夜持鐵券爲爾賜，上恩特遣儀鑾使。
神離魄奪取族夷，功臣效命錫龍旂。
宋騎吹曲·邸吏謁故主曲第十
作者：謝翱
朝代：宋

嶺南使鶴日教戰，巫女才人謔相見。
南橈欲載遠遊冠，衛士盜船去不還。
夢見隨俘上江邱，道謁凄凉唯故吏。
自言置邸本先王，方物入朝緣此至。
聞言含咽涕灑江，况乃園人舊姓龐。
淚辭嶺海無歸處，蒙恩祇向江陵住。
寄所知
作者：謝翱
朝代：宋

何處識君面，青天雲霧裾。
携琴上衡霍，玄髪向風梳。
別去看流水，三年此躇躊。
偶同海鳥夢，爲致空中書。
寄朱仁中
作者：謝翱
朝代：宋

聞君經亂後，居處畏山顛。
家在聚如客，糧餘食带烟。
戍鴉分落日，燒草共殘年。
因憶先丘壠，于今是極邊。
寄東白許元發
作者：謝翱
朝代：宋

昔我來南方，采藥與君遇。
仙核墮寒蕪，水花明遠渚。
雲空參語外，露下離立處。
別來荒烟中，五閲寒與暑。
寒暑豈異初，肌髪不如故。
聞處人道變，未得世病愈。
驅車望東白，此情那可遡。
倘及乘青蜺，爲君拂塵羽。
寄王監簿英孫
作者：謝翱
朝代：宋

天柱西南隅，開窗見雪初。
野泉過濕竹，仙鳥下巢樗。
草長平新塹，門閒閉舊居。
他年賓從在，誰得入鷗書。
寄育王賢上人
作者：謝翱
朝代：宋

于今祇老身，從昔少埃塵。
失蜀年爲客，居山石作鄰。
南遊宗竺法，西語問巴人。
開戶藤花落，多浮茗椀春。
寄贈王僉判龍澤新之官廣陵
作者：謝翱
朝代：宋

多君孝子里，雲物尚依然。
歲晏木葉下，月明湖水邊。
看圖須女分，對策亮陰年。
到此若爲別，猶言贈馬鞭。
寄韶卿
作者：謝翱
朝代：宋

莫因梅柳憶西湖，且守仙華小隠居。
霜木絕憐諸老盡，雨燈動是十年疏。
休官陶令長思友，陋巷嵇康懶報書。
衣食有餘休浪出，我愁無地可耕漁。
寄題何氏綠綺樓
作者：謝翱
朝代：宋

北岸有高樓，其南多藥樹。
仙人晝采之，遺佩鄉江渚。
化爲綠綺琴，軫徽微已具。
有客來南方，振衣坐其處。
風吹朱鳥巢，欲落鳴至曙。
山分地肺雲，水流天目雨。
別去重所思，別時不能去。
寄題山陰徐氏林亭三首·小華陽亭
作者：謝翱
朝代：宋

句越山中長木蓮，華陽仙女此餐烟。
松花飄落無尋處，都在徐君劍樹邊。
寄題山陰徐氏林亭三首·山陰茅宇
作者：謝翱
朝代：宋

山陰久淒凉，復爾見茅宇。
客來愛其人，問此於誰語。
自云邇先塋，玩構亦廬處。
朝光凌爽氣，初巖亙修渚。
平居狷介心，祇以自爲苦。
日夕驅其奴，名之同所惡。
驅汝汝不辭，我懷良可悲。
寄題山陰徐氏林亭三首·見南亭
作者：謝翱
朝代：宋

青林見危構，南山覆其陲。
林居何爲此，所愛烟霧姿。
上有鷓鴣鳥，來從溟海湄。
飛止不他鄉，畏與宿願違。
違此頃刻間，萬死莫贖之。
而憂中夜露，辛苦濕毛衣。
毛衣豈願濕，即濕非所辭。
莓苔與薏苡，含弄寄相思。
寒食同方行父明中往淥渚舟中作寄東安方子仁
作者：謝翱
朝代：宋

自食嶼雲薇，聞君白接籬。
謁靈隨社到，爲客寄音遲。
瓢入新城水，舟回故渚祠。
南衣離火浣，垢敝禁烟時。
寒食姑蘇道中
作者：謝翱
朝代：宋

頻年感烟草，荒塚幾人耕。
吳楚逢寒食，山村見獨行。
天陰月不死，江晚汐徐生。
到海征帆影，悠悠識此情。
寶幢山尋黄提刑震舊避地處
作者：謝翱
朝代：宋

甬東寺裏逢陳若，雙袖龍鍾行带索。
問知黄公舊避逃，寶幢山下坐叢薄。
日惟一食禱先靈，不願拾得不死藥。
仰天呼號得正終，一往不復至城郭。
公初著書女立旁，公死母亡家濩落。
子爲戶曹取公女，欲敘因由無與語。
得來與子行林莽，月落山空識其處。
寺南小池
作者：謝翱
朝代：宋

寺南疏小沼，堤隠獺行蹤。
杉影動寒水，夕陽藏半峰。
清涵落鳥毳，寒怯病僧容。
聞說初開日，鉢盂盛養龍。
射鳩行
作者：謝翱
朝代：宋

少年操弩挾兩矢，朝射青鳩暮射雉。
人言雊雉蛇所化，欲食躊躇筯不下。
街頭得錢爭買鳩，網林抉藪無時休。
老父勸兒食且止，燕安有毒况珍美。
爾不見鳩食半夏鳴爾屋，爾毋食鳩有藥毒。
小元祐歌寄劉君鼎
作者：謝翱
朝代：宋

前甲子，小元祐，句章祲黑權臣死。
端平天子初改紀，襲芳泰陵種蘭芷。
當秋淮甸枯草黄，彎弧北向射天狼。
狐南星光天狗墮，入蔡生擒完顔王。
是年南海無波浪，月濕珠胎君以降。
只今六十空白頭，獨騎麒麟補春秋。
天回星周美惡復，人世更傳蔡州錄。
山中曲擬張司業
作者：謝翱
朝代：宋

夕煙沉，曙煙起。
野爨濕茫茫，空竿弄塵水。
栟櫚倚西南雲，生葉團團如車輪。
桑弓蓬矢半刀筆，去者送盡無來人。
捫蘿慟哭衫袖冷，白首空回掃山影。
山中道士
作者：謝翱
朝代：宋

山中道士服朝霞，二十修行別故家。
留客一杯清苦蜜，蜂房知是近梅花。
山寺送翁景芳歸覲
作者：謝翱
朝代：宋

弱雲竹水湄，葉影碧離離。
野別如秋夢，他宵獨爾思。
林殘西域果，鍾動下方棋。
可得朝還莫，相看長在茲。
山居
作者：謝翱
朝代：宋

宿火石中取，人烟隔斷霞。
盜侵鄰壤粟，女寄外翁家。
野樹刺生葉，枯松藤纏花。
老翁頭未白，相對話天涯。
山陰道中呈鄭正樸翁
作者：謝翱
朝代：宋

楊柳遠天色，野風來水涯。
異鄉同夢客，今雨故人家。
越樹夜啼鳥，禹陵冬落花。
悠悠江海意，爲爾鬢先華。
山驛送春
作者：謝翱
朝代：宋

逢春憶舊時，愛著舊春衣。
雨別如知處，天涯應共歸。
驛花留客盡，帆日聚鴉微。
歲歲子規鳥，寄巢於此飛。
峨眉老人別子歌
作者：謝翱
朝代：宋

峨眉有老人，奉命過嵩少。
天風吹西翼，冉冉明夕照。
濕塵紛墮天，髪白更待報。
有子爲異物，不得入家廟。
慟哭東南雲，相望滄海嶠。
青鳥年年來，寄書久不到。
島上曲二首·其一
作者：謝翱
朝代：宋

皮带墨鱗身卉衣，晚隨鬼渡水燈微。
石門犬吠聞人語，知在海南種蛤歸。
島上曲二首·其二
作者：謝翱
朝代：宋

夫招賈客歲經遼，自到城中賣織綃。
却買鉛華采珠母，檳榔露下月中調。
巖居效賈島
作者：謝翱
朝代：宋

巖巖百尺屋，山鬼寂四壁。
獨抱震餘桐，橫此風中石。
夢見一道者，手持青瓦礫。
謂此有至音，世人不能識。
粟塵起嵯峨，滄海寄一滴。
語罷失其處，覺來空嘆息。
攝衣起楚歌，斷弦如裂帛。
懸藤月露深，蛟龍舞其側。
己丑除夜
作者：謝翱
朝代：宋

鬢絲殘雪影，况復在塵埃。
暮色隨鐘盡，年光逐水來。
鄰逋燈下索，鄉夢戍邊回。
明日聽春雨，渡江登越臺。
廢居行
作者：謝翱
朝代：宋

海濤翻空秋草短，白蛇入窠啖雀卵。
經年廢屋無居人，孕婦夜向船中産。
歸來多雨臼生魚，穴蟲祝子滿戶樞。
鄰家置屋供官役，買得沂王園令宅。
廢瑟詞
作者：謝翱
朝代：宋

發埋空山販繒客，草中惟棄秦時瑟。
樵夫拾置貽樂工，朱徽作絃如墨色。
自從漢曲入鐃歌，清廟無人傳不得。
至今崔嵬聲已死，越{廣/丘}春蟲聞呪子。
廣惜往日
作者：謝翱
朝代：宋

漢有臣兮龔勝卒，噤不食兮十四日。
今忍饑兮我復渴，道間關兮踰半月。
幸求死兮得死，苟不得兮無術。
鳳笙兮龍笛，燕群仙兮日將夕。
風吹衣兮珮蕭瑟，駿龍兮寥天，行成兮緣畢。
往姑蘇與友人別杭州
作者：謝翱
朝代：宋

北關到吳會，烟草亦詩情。
飲少但知價，行疏數問程。
天陰月不死，江闊水能生。
別後不得寐，相思還二更。
後桂花引
作者：謝翱
朝代：宋

修月山人飯玉屑，瑶鴨騰騰何處熱。
吳剛生愁樹合創，毫飄玉斧高枝折。
此時待罪扣帝庭，素蛾騎蟾涕泪零。
月中落子如雨星，至今收拾無六丁。
後瓊花引
作者：謝翱
朝代：宋

揚州城門夜塞雪，揚州城中哭明月。
墮枝濕雲故鬼語，西來陰風無健鶻。
神娥愬空衆芳歇，一夕蒼苔變華髪。
宮花窣簾塵掩襪，玉華無因進吳越。
灕灕淮水山央央，誰其死者李與姜。
悼南上人
作者：謝翱
朝代：宋

翻紅卷未終，聞打寂時鍾。
盡說他身在，唯應外國逢。
錫聲歸後夜，琴意滿諸峰。
憶昨安禪處，湖雲起白龍。
悼古季清
作者：謝翱
朝代：宋

典刑前一輩，言語尚風流。
詩律縛不住，梅花惱得愁。
雲烟今變滅，老病總宜休。
喚醒菟裘夢，嚴城上雨秋。
憶梁禮部臯
作者：謝翱
朝代：宋

閒庭芳桂叢，相憶曙雲空。
文字能娛老，莓苔此興同。
青山明月下，家口少微東。
歲晚西莊路，柴門語自工。
憶湖上
作者：謝翱
朝代：宋

擾擾忽半月，征衣雜市塵。
頗疑湖上客，不是城中人。
岸柳垂拂槳，山雲泫濕巾。
明朝在何處，相怪墮凡身。
憶過徐偃王祠下作
作者：謝翱
朝代：宋

徐王遺蹟地，花落舊巖阿。
山鬼下茅屋，野雞啼苧蘿。
別祠江路見，疑冢草間多。
寒食思家客，空村記所過。
懷峨眉家先生
作者：謝翱
朝代：宋

露下濕百草，病思生積愁。
窟泉春洗屐，氈雪莫過樓。
魂夢來巴峽，衣冠老代州。
平生仗忠信，心自與身仇。
折楊柳
作者：謝翱
朝代：宋

月時折柳江頭別，春去來看柳上月。
翠翎小鳥巢短枝，巢老重重編敗髪。
人生貧賤多別離，巢中髪密妾髪稀。
人生富貴能幾時，年年柳色青綠垂。
拜玄英先生畫像
作者：謝翱
朝代：宋

來此得公真，塵埃避隠淪。
水生溪榜夕，苔卧野衣春。
雨冢侵吳甸，荒祠侑漢人。
微吟值衰世，爲爾獨傷神。
採藥候潮山宿山頂精藍夜中望海
作者：謝翱
朝代：宋

蛟門南去鳥，此地望迢迢。
積濕侵幡黑，生寒入夢飄。
見燈歸舶夜，聞偈解衣朝。
土植皆爲藥，山枝不滿樵。
暗光珠母徙，秋影石花消。
擬候槎回漢，寧甘客老遼。
却尋徐福島，因問秦皇橋。
於彼看日出，羽旌焉可招。
擬古二首·其一
作者：謝翱
朝代：宋

翔鱗化海鳬，不化腦中石。
人生棄井邑，寄處終爲客。
常懷墳墓思，永夜良跼蹐。
秋風吹蓬顆，絫絫如布奕。
上爲考與曾，下爲叔與伯。
豈無故鬼悲，翻念遠行役。
服藥得神仙，去後唯留迹。
忽夢南遊雲，相逐孤飛翮。
擬古二首·其二
作者：謝翱
朝代：宋

嶠南毒草花，離離北潭址。
洗花潭洞中，水黑魚盡起。
豈無建溪芽，投之以方匕。
南山有雨來，百毒化爲水。
臨流招故人，洗髪弄清泚。
擬古寄何大卿六首·其一
作者：謝翱
朝代：宋

空山産桐梓，擬作膝上琴。
琴成不他飾，種漆江之潯。
獨無徽將軫，何以發商音。
但得獨繭蠶，飼之扶桑陰。
烹魚腹有膠，不患海水深。
擬古寄何大卿六首·其三
作者：謝翱
朝代：宋

世傳賣藥翁，出市恒騎虎。
朅來空山中，恨不輒與語。
長嘯歸無家，獨指梧桐樹。
既指梧桐樹，復采梧桐子。
持以贈所思，浩歌聊復爾。
擬古寄何大卿六首·其二
作者：謝翱
朝代：宋

雄雌雙碧雞，所食琪樹蘤。
來棲藥洞中，當春怕乳子。
其雌秋別時，守此唯雄耳。
可憐銜子歸，萬里渡海水。
擬古寄何大卿六首·其五
作者：謝翱
朝代：宋

流來山中花，紺碧三百里。
漪漪歙硯雲，含風入秋水。
五芝與八石，往往産其沚。
豈獨秘靈文，亦復隠奇士。
不見施家郎，詩詞獨清泚。
一朝控白鸞，吹笙洗塵滓。
擬古寄何大卿六首·其六
作者：謝翱
朝代：宋

山人食木實，竹實以飼鳳。
聞此來空烟，三載脫塵鞚。
不見玉笙音，唯聞溪鳥弄。
西臺憶故人，野祭忽如夢。
仰視浮雲馳，不覺哭之慟。
擬古寄何大卿六首·其四
作者：謝翱
朝代：宋

石間道人影，見者恒髣彿。
浮雲過列仙，與語呼之出。
身亦竟不出，影亦竟不沒。
含涕謝仙人，天地此終畢。
故園秋日曲四首·其一
作者：謝翱
朝代：宋

空園久閉無人住，城烏應入巢其樹。
食盡滿園綠荔枝，引雛飛去人始知。
故園秋日曲四首·其三
作者：謝翱
朝代：宋

龍蛇已去荒窟宅，翻藕人人下劍池。
岸池藕盡無浮葉，惟有青青榕樹枝。
故園秋日曲四首·其二
作者：謝翱
朝代：宋

茅茨竹外烟火青，杉鷄啁哳向田鳴。
家家紅鹽殷新杵，綠樹裹創子如雨。
故園秋日曲四首·其四
作者：謝翱
朝代：宋

粵王山下霧如雨，吹入羅襟楚女啼。
身逐千艘落南去，惟有檣烏飛向西。
效孟郊體七首·其一
作者：謝翱
朝代：宋

手持菖蒲葉，洗根澗水湄。
雲生巖下石，影落莓苔枝。
忽起逐雲影，覆以身上衣。
菖蒲不相待，逐水流下溪。
效孟郊體七首·其七
作者：謝翱
朝代：宋

閨中玻黎盆，貯水看落月。
看月復看日，日月從此出。
愛此日與月，傾寫入妾懷。
疑此一掬水，中涵濟與淮。
淚落水中影，見妾頭上釵。
效孟郊體七首·其三
作者：謝翱
朝代：宋

閒庭生柏影，荇藻交行路。
忽忽如有人，起視不見處。
牽牛秋正中，海白夜疑曙。
野風吹空巢，波濤在孤樹。
效孟郊體七首·其二
作者：謝翱
朝代：宋

移參窗北地，經歲日不至。
悠悠荒郊雲，背植足陰氣。
新雨養陳根，乃復佐藥餌。
天涯葵藿心，憐爾獨種參。
效孟郊體七首·其五
作者：謝翱
朝代：宋

越禽惜羽毛，不向惡木棲。
木奴重踰淮，愛爾巢其枝。
巢枝不食實，中有二老棋。
乳子月明中，夢繞東南飛。
效孟郊體七首·其六
作者：謝翱
朝代：宋

弱柏不受雪，零亂蒼烟根。
尚餘粲粲珠，點綴枝葉繁。
小榻如僧床，下有莓苔痕。
對此莓苔痕，三年不敢言。
莓苔儻可食，嚥雪待朝暾。
豈無柏樹子，不食種在盆。
效孟郊體七首·其四
作者：謝翱
朝代：宋

落葉昔日雨，地上僅可數。
今雨落葉處，可數還在樹。
不愁繞樹飛，愁有空枝垂。
天涯風雨心，雜佩光陸離。
感此畢宇宙，涕零無所之。
寒花飄夕暉，美人啼秋衣。
不染根與髪，良藥空爾爲。
散髪
作者：謝翱
朝代：宋

乾坤一楚囚，散髪向滄洲。
詩病多於馬，身閒不似鷗。
因看東去水，都是夜來愁。
晚意落花覺，殘枝香更幽。
文房四友歎
作者：謝翱
朝代：宋

昆吾莫邪輕毛錐，平生故人皆引去。
剡溪之皙絳邑黔，獨與石君作一處。
中書間起免冠謝，輒被溺冠仍嫚駡。
見幾自媿後穆生，正恐髠舂不與赦。
有時怒髪豎相如，熟視蒙恬挽其鬚。
泓尤淪棄敢自愛，老龜支床息猶在。
荆山風雨朝暮號，璞在吾懷足何罪。
恨不雪恥酬諸姬，背水一戰漢爲池。
楮生不改舊邊幅，三褫何但高閣束。
客卿騎項百折磨，猶恐玄能赤吾族。
此時不平義重生，陽城裂麻欲死爭。
平生國士立橋下，誓死守此漆身啞。
早春寄嶺海流人
作者：謝翱
朝代：宋

短褐隨南賈，衰年異壯遊。
龍旂虛左箇，鴻影別中州。
晚避高麗使，春乘百濟舟。
王孫與芳草，相憶可能留。
明河篇
作者：謝翱
朝代：宋

牽牛夜入明河道，淚滴相思作秋草。
婺女城頭翫月明，星君冢上無啼鳥。
天寒露凈沾衣巾，明河倏化爲白雲。
雲飛蜿蜿秋在水，石壓槎頭海烟起。
春日寄書代鄉人答
作者：謝翱
朝代：宋

滄江失釣緡，白社苦吟身。
風雨他年別，干戈舊國貧。
春祠占遠夢，臘市憶行人。
故壘夫差地，遥知哭爲親。
春日遲子芳遊烏龍山
作者：謝翱
朝代：宋

烏龍烟靄北，君去爲親留。
綵舞初離席，音書缺寄郵。
雨登人日冢，槎別客星洲。
應有他宵約，相從及此遊。
春江曲
作者：謝翱
朝代：宋

妾身生長臨江邊，幼嫁酒家學數錢。
自從夫婿去爲賈，別妾初下武昌船。
涔陽歸雁不寄影，巂州書到已三年。
別時夢指水爲誓，惟有海鳬見妾泪。
愁拋錦字下中流，却見海鳬淚如水。
春閨詞
作者：謝翱
朝代：宋

手觸殘紅頭懶梳，香隨蝴蝶上衣裾。
暖風吹睡無言語，又向床頭看夢書。
書文山卷後
作者：謝翱
朝代：宋

魂飛萬里程，天地隔幽明。
死不從公死，生如無此生。
丹心渾未化，碧血已先成。
無處堪揮泪，吾今變姓名。
書畫梅花水仙卷
作者：謝翱
朝代：宋

風吹襪露明微照，芳雲弱植仙姝廟。
髻鬟零亂在枕函，月裏羅浮夢中到。
鮫綃拂塵蟬翼隔，窗霧凝寒唯影入。
曉來坐對殘空標，翠翎不見額黄濕。
有洗舊誥綾作青色鬻將以爲緣以紺繒易得之作手卷賦小樂章求好事書其後
作者：謝翱
朝代：宋

吳宮輦路傷行客，繭冰壓雲凝碧色。
門前新掃染家鄰，借人鋪設殘衣帛。
宮花翦綾連院號，覆取翻看成一道。
織紋宛轉勑字新，知是初誰六尺誥。
城霞失彩宮蘚病，中與海圖上衣領。
改顔倖售緣所遭，褪藥玄香洗藍影。
青綢易得淚承睫，擊筑楚歌無故業。
歌殘求書好事人，異代倘傳誥綾帖。
望仙都山二首·其一
作者：謝翱
朝代：宋

鼎湖只在柱峰上，地險山空不可家。
山下人居五六月，天風吹雨碧荷花。
望仙都山二首·其二
作者：謝翱
朝代：宋

道人誦經半峰下，洞裏山神不敢歸。
我欲乘風到峰頂，擘翻荷葉作蓑衣。
望蓬萊
作者：謝翱
朝代：宋

青枝啼鳥波延延，方士指海談神仙。
五雲垂天光屬夜，老父相傳說車駕。
千官此地佩宛宛，舟發黄門止供頓。
繞檣赤日護龍旗，西北驛書馳羽箭。
百年塵空滄海晚，月落無人度灞滻。
鷄鳴白石爛如銀，蓬萊不見夷州遠。
桂花引
作者：謝翱
朝代：宋

風生河漢吹鳴璫，桂宮神斧伐遠揚。
西游真人得奇曲，九門不鎖天雨霜。
人間青烟濕塵鞚，藥臼嵯峨壓天夢。
桐華
作者：謝翱
朝代：宋

隨風泊釣楂，弄日色侵霞。
燒地不鋤草，荒池舊漚麻。
偶尋僧坐石，見落鳥銜花。
餳粥春寒後，多逢楝樹家。
梅花二首·其一
作者：謝翱
朝代：宋

春過江南問故家，孤根生夢半槎牙。
到無香去飄成雪，未有葉來開盡花。
梅花二首·其二
作者：謝翱
朝代：宋

吹老單于月一痕，江南知是幾黄昏。
水仙冷落瓊花死，祇有南枝尚返魂。
楚女謠
作者：謝翱
朝代：宋

楚山蕭蕭吹紺髪，楚女采蓮歌夜發。
年年種菂遲成藕，水深拔根絲在手。
懸房學繭秋雨多，化爲魂夢巢蜂窠。
前花作實采已盡，後花尚蕊船未過。
昨昔浮萍隨漲水，濕紫寒青裹蓮蕊。
槿樹
作者：謝翱
朝代：宋

白犬吠行人，西風杵臼新。
洗香澄宿水，曝髪向秋鄰。
野草依溝盡，宮花入帽頻。
人家小門徑，憐爾獨相親。
樊夫人上昇詞
作者：謝翱
朝代：宋

石蠔粘窗秋見海，山鷄夜啼弄毛彩。
王孫吹笙導夫人，青髪凌風素霞在。
雨塵離地白浩浩，河西種星榆樹老。
海桑童童日出歸，衣濕上池洗頭草。
正三立春
作者：謝翱
朝代：宋

舟中隔歲話，偪仄信誰從。
山带去年雪，春來何處峰。
移軍增野竈，落磧減機舂。
明日金華洞，牧羊尋故蹤。
歲月
作者：謝翱
朝代：宋

歲月記不得，曾行此處村。
日欹眠石影，樹長蝕藤根。
晚羨棲猿鳥，春來問子孫。
勞生空可說，不是欲忘言。
江上別友
作者：謝翱
朝代：宋

相看仍慟哭，欲學晉諸賢。
戍近風鳴柝，江空雨送船。
朔雲侵別色，南雪憶歸年。
擬共鋤青朮，無爲俗事牽。
池上萍
作者：謝翱
朝代：宋

浮萍隨漲水，上到荷葉端。
水退不得下，猶粘花萼間。
花殷青已見，葉翠枯始斑。
何如根在水，根蔕相團團。
人生慕高遠，風雲事躋攀。
絕髯尚號叫，化爲鶴與猿。
幸未及枯槁，萬里吾當還。
沙岸登舟
作者：謝翱
朝代：宋

五里兒女步，虛沙映斷筇。
雲支半山石，帆席上溪風。
數雁憐身隻，聞鵑願耳聾。
市橋東半榻，側影夕陽中。
海亭夜坐
作者：謝翱
朝代：宋

孤身滯海垠，暑溽上南雲。
歸日喜秋近，愁人畏夜分。
坐凉依井氣，眠濕動星文。
故友在山北，音書不得聞。
烏栖曲擬張司業
作者：謝翱
朝代：宋

吳宮草深四五月，破楚門開烏啼歇。
美人軍裝多在船，歸來把弓墮弓弦。
越羅如粟越王獻，宮中養蠶不作線。
轆轤出屋井水淺，梔樹花萎子如繭。
烏栖烏啼宮燭秋，越女入宮吳女愁。
烟蘿洞
作者：謝翱
朝代：宋

山人挂綠蘿，亂後到人多。
夜久積空翠，天深聞櫂歌。
禱龍疑井厭，看鶴值仙過。
搔首愁紛白，無窮奈此何。
無題
作者：謝翱
朝代：宋

天風下黄葉，山樹挂綠蓑。
世情逐流水，東去無迴波。
可與語人少，不成眠夜多。
濕雲黏短髪，漂泊奈愁何。
玉井水
作者：謝翱
朝代：宋

玉華翳日神封井，液泠秋根洗雲影。
年年天女下來觀，露濕風吹太華頂。
冰枝脫葉墜欲舞，青鳥伺枝忽銜去。
夜深井氣白吐虹，井中龍子如守宮。
凡人不敢飲此水，往往夢寐游其中。
玉麈尾
作者：謝翱
朝代：宋

客持麈尾柄，色奪環與玦。
塵心隨影袪，一片若行雪。
神獸潜空山，何年探靈穴。
忽失落人手，遂爲談者悅。
陰崖起白氣，篆古踰軒頡。
一拂沉蘚文，再拂字不滅。
三拂蛟螭騰，世眼不能別。
投爾陰崖顛，驚怪吐其舌。
瓊花引
作者：謝翱
朝代：宋

后土祠前車馬道，天人種花無瑶草。
英雲蕊珠欲上天，夜半黄門催進表。
酒香浮春露泥泥，二十四橋色如洗。
陰風吹雪月墮地，幾人不得揚州死。
孤貞抱一不再識，夜歸閬風曉無蹟。
蒼苔染根烟雨泣，歲久游魂化爲碧。
用韻酬友人憶寄
作者：謝翱
朝代：宋

麻衣拂市塵，外事不干貧。
野氣生寒井，天陰壓莫春。
閑身分楚鞠，白髪作吳人。
已斸蘼蕪徑，青鞋憶寄頻。
留別顧君際
作者：謝翱
朝代：宋

萬里行可到，詩人吟到難。
愁來時自語，寫出許誰看。
月落望如失，山空坐更寒。
此時多少意，欲別路漫漫。
畫秦宮人
作者：謝翱
朝代：宋

結草爲衣類鶴翎，初來一味服黄精。
宮鶑幾處啣花出，猶向山中認得聲。
疊山
作者：謝翱
朝代：宋

礧磈復崔嵬，晴雲撥不開。
鐘聞上界響，石自太湖來。
靈草擣爲藥，寒松燼作煤。
欲窮登覽興，未到已徘徊。
登廣靈寺塔望南高峰
作者：謝翱
朝代：宋

城池風烟杯渡僧，廣靈孤塔懸晝燈。
塔燈上齊南高雲，南高峰巔祠歙神。
靈旗蕭蕭卷清雨，結喉巫陽能楚語。
回望人烟塔峰北，惟有空城臨水滸。
赤蛇不神江海翻，藪澤狐狸作巴舞。
當年介弟階防禦，玉鸞青鞭上天去。
白紵歌
作者：謝翱
朝代：宋

江頭蓬沓走吳女，浣水爲花朝浣紵。
晝隨睛網曬日中，夜覆井闌飄白露。
織成素雪裁稱身，夫爲吳王戍柏舉。
田家歲績供布縷，獨夜詎如妾愁苦。
短歌行
作者：謝翱
朝代：宋

秦淮沒日如沒鶻，白波摇空濕弦月。
舟人倚櫂商聲發，洞庭脫木如脫髪。
寒螀哀啼衆芳歇，晨梳青林望吳越。
吳歈越吟浪花舞，秋槎濕劍歸無所。
愁生酒醒聞山鷄，石鏡飛花汗如雨。
起招如意擊樹枝，爲君悲歌君淚垂。
社前
作者：謝翱
朝代：宋

無家借燕住，離別又經年。
客館依山上，春分到社前。
雨來換宿水，雲起暗晴川。
颯颯吹衣带，因風問去船。
秋夜詞
作者：謝翱
朝代：宋

愁生山外山，恨殺樹邊樹。
隔斷秋月明，不使共一處。
秋日憶過秦國公主園
作者：謝翱
朝代：宋

野影林檉盡，山昏瓦塔齊。
凉宵風雨過，一雁西南啼。
嵐霧洗巾帨，井泉生蒺藜。
傷心拂塵麈，衣淚濕空綈。
秋日擬塞上曲
作者：謝翱
朝代：宋

落日墩堭北，妖星太白西。
凉風吹沙磧，帳下玉人啼。
吹沙復吹草，嘶馬未知道。
醉後聞塔鈴，胡天忽如掃。
野駝尋水向月行，露下胡兒食秋棗。
秋暑飲僧舍分韻得界字
作者：謝翱
朝代：宋

夜露摇井梧，明河涵左界。
酣眠知何益，筋力久已懈。
餘氛薄中餐，幅巾無所挂。
欲去豈不能，有興輒中敗。
浮醅濟瓜茗，陰鼎漉薑芥。
忽醉此山中，解衣如脫械。
凉颸掃地生，塵暑焚香邁。
空巢見落毛，石髪卷如蠆。
秋社寄山中故人
作者：謝翱
朝代：宋

燕子來時人送客，不堪離別淚沾衣。
如今爲客秋風裏，更向人家送燕歸。
秋風海上曲
作者：謝翱
朝代：宋

秋風吹水龍上天，龍女抱珠海底眠。
水花生雲起如葑，神龍下宿藕絲孔。
巨鼇贔屭鼉鼓隨，赤魚鱗鬣陳旍旗。
海人見此失操綱，歸對妻兒月下紡。
自言移家來磧中，十載秋風潮不上。
老夫一人語門前，見此已是開皇年。
種葵蒲萄下
作者：謝翱
朝代：宋

茙葵花種蒲萄下，年年葉長見花謝。
蒲萄漸密花漸遲，開時及見蒲萄垂。
微風摇曳架上枝，陰雲凝碧行琉璃。
天人下飲蒲萄露，花神夜泣向天訴。
謝爾蒲萄數尺陰，不如寸草同此心。
立春日同陳有之步至賀家湖
作者：謝翱
朝代：宋

風烟回首失，歲月但尋常。
忠義行衰世，淒凉在異鄉。
春流荒禹蹟，天淚濕句芒。
擬剪園中韭，携籃有跛臧。
答烟蘿隠者
作者：謝翱
朝代：宋

月落烟霧動，遥知夜不眠。
紫苔生水底，白髪坐巖前。
野鶴下窺影，山人疑問年。
微吟度小刦，勞贈遠遊篇。
結客行
作者：謝翱
朝代：宋

結客衛京師，棄家南斗陲。
相看各意氣，欲取遼陽歸。
事左脫身去，豈爲無所爲。
家藏楚王子，手執五陵兒。
泣奉先主令，白旗曏天揮。
鞭屍讎必報，函首捷終馳。
力盡志不遂，以死謝漸離。
織婦嘆
作者：謝翱
朝代：宋

待得𧔞蠶繭上絲，織成送女去還歸。
支機本是寒砧石，留取秋深自搗衣。
續琴操哀江南·我操南音四之三
作者：謝翱
朝代：宋

我操南音，爰𮠨我酒。
風摧我裳，冰裂我手。
薄送于野，曷云同歸。
自貽伊阻，不得奮飛。
持此盈觴，化爲別淚。
昔也姬姜，今焉憔悴。
山高水遠，無相見時。
各保玉體，將死爲期。
續琴操哀江南·我赴薊門四之一
作者：謝翱
朝代：宋

我赴薊門，我心何苦。
我本南人，我行北土。
視彼翼軫，客星光光。
自陪輦轂，久涉戎行。
靡歲不戰，何兵不潰。
偷生有慼，就死無罪。
莽莽黄沙，依依翠華。
我皇何在，忍恤我家。
續琴操哀江南·瞻彼江漢四之二
作者：謝翱
朝代：宋

瞻彼江漢，截淮及楚。
起兵海隈，亡命無所。
枕戈待旦，憤不顧身。
我視王室，誰非國人。
噫嘻昊天，使汝縲絏。
姦黨心寒，健兒膽裂。
黄河萬里，冰雪峨峨。
爾死得死，我生謂何。
續琴操哀江南·興言自古四之四
作者：謝翱
朝代：宋

興言自古，使我速老。
麋鹿是游，姑蘇荒草。
起秣我馬，裴回舊鄉。
江山不改，風景忘亡。
誰觸塵埃，不見日月。
梨園雲散，羽林鳥沒。
吞聲躑躅，悲風四來。
爾非遺民，胡獨不哀。
義門曲
作者：謝翱
朝代：宋

金蓉山上雲采采，白麟溪前水歸海。
溪中赤文長鯉魚，恨無神翅謁龍威。
廣陵城頭大風急，吹散遊魂歸未得。
不結瓊英后土祠，當充蘭佩離騷國。
富貴易奪生莫移，誰肯殺身爲聯枝。
鶺鴒原上赴急難，我有冠裳可不如。
子孫至今無裂籍，六代傳來猶一日。
白頭秀才誇能文，得似君家好弟昆。
翠鎖亭避雨
作者：謝翱
朝代：宋

客有遊山衣，著久如薜荔。
行行萬翠亭，忽作風雨憩。
仰面無所臯，梁間有題字。
問此何人書，婉娩有弱氣。
云昔魏王妃，學書似李衛。
乘雲到此山，洒墨在空翠。
塵風吹土花，倏忽景物異。
疑此夢與仙，不類人間世。
聽雨
作者：謝翱
朝代：宋

山厨壓炊烟，野雨起薄莫。
孤客卧空牀，不識門前路。
回風已若休，入壑忽如赴。
荒林啼鬼車，往往不見處。
鄰翁起厭勝，呪作禹餘步。
聽雨雜呪聲，起歌助其語。
呪靜雨亦止，還眠向窗曙。
至日憶山中客
作者：謝翱
朝代：宋

山村雲物外，至朔閏年愁。
獨客語茅屋，樵人共白頭。
驛花殘楚水，烽火到交州。
欲隠裂裳帛，春來重結裘。
艤舟江心寺
作者：謝翱
朝代：宋

數聲清磬出晴暮，落木人家散烟霧。
風送年年江上潮，白雲生根吹不去。
芭蕉雨
作者：謝翱
朝代：宋

吳楚燈前侶，芭蕉海上身。
凉宵知過雨，病葉與羈人。
白屋愁看曉，滄洲宿語貧。
西南多苦竹，應與越禽鄰。
花卿冢行
作者：謝翱
朝代：宋

濕雲模糊埋秋空，雨青沙白丹陵東。
莓苔陰陰草茸茸，云是花卿古來冢。
花卿舊事人所知，花卿古冢知者誰。
精靈未歸白日西，廟鴉啄肉枝上啼，綿州柘黄魂正飛。
芳草怨
作者：謝翱
朝代：宋

湘雲離離沉曉月，疏麻夏死白水發。
傳芭楚女辭帳中，夜逐霓旌南過越。
荆岑越嶠殊百草，恨結柔絲香不老。
紅英搗鹽實斧創，青子滿地枝如掃。
刺桐樹朽猩猩在，佩雜芳蕤散秋海。
鄉來青鳳食花去，瞻望靈均涕零雨。
莫春感興
作者：謝翱
朝代：宋

天涯芳草夢，此意未應泯。
獨對風烟老，虛爲江海人。
漁樵分落日，櫻笋過殘春。
舉世無知己，他生應逐臣。
萍間穉荷效王司馬體
作者：謝翱
朝代：宋

初萍半含絮，頃刻開數畝。
荷生浮其間，風雨足解后。
百年游子心，欲作千歲久。
昔爲浮萍根，今爲穉荷藕。
荷高刺已生，魚遊觸其首。
離離荷下萍，吹向白魚口。
萬松道中望南太白
作者：謝翱
朝代：宋

笋輿行萬山，中有十里亭。
老樹祇一色，野公逾百齡。
柴關當太白，藥氣近樵青。
罔草粘枯翼，巢枝落退翎。
期探幽谷水，共斸松根苓。
艾納下天雨，塵風吹冥冥。
落梅詞
作者：謝翱
朝代：宋

北風花糝枝，春風花糝衣。
青鳥夢中見，畏來花下飛。
豈是得春遲，因緣別春早。
夜濕灞陵苔，半在古馳道。
入瓦雪冥冥，離樹香草草。
那無返魂術，不忍見春老。
董孝子墓
作者：謝翱
朝代：宋

修修古孝子，家移來水旁。
母病食此水，母死葬其鄉。
殺人自白吏，就家起爲郎。
至今廟下草，猶带食水香。
蓮葉舟
作者：謝翱
朝代：宋

濕雲冉冉依芳芷，楚女神絃迎帝子。
天人種蓮露染根，一片碧花秋墮水。
笙簫聞聲影如夢，浮花漠漠船來重。
神蛟蛻腸江水湄，化爲五色光陸離。
中有玉人跨蛟舞，藕根斷絲罥人衣。
碧瞳秋髪眠清夜，按肌不粟清露下。
虎石
作者：謝翱
朝代：宋

寺深留片石，山雨長苔新。
昔日栖禪處，遺風想至人。
錫前行虎獨，鍾後到猿頻。
越客因逃暑，於茲喜掛巾。
虞美人草詞
作者：謝翱
朝代：宋

髑髏起語鴟叫嘯，山精夜啼楚王廟。
渡淮風雨八千人，叱咤向天成白道。
身經百戰轉危亡，很籍悲歌出漢堡。
夜帳天寒抱玉泣，血變草青烟曉濕。
他年辟仇春草生，吳中草死無妾名。
自從爲草生西楚，得到吳中猶楚舞。
蜂
作者：謝翱
朝代：宋

蛹黑春如翳，寒崖舉族懸。
撲香粘絮落，采汗近僧禪。
聚暗移花幄，分喧割蜜烟。
閑房無處著，應架井泉邊。
蠟梅
作者：謝翱
朝代：宋

冷艷清香受雪知，雨中誰把蠟爲衣。
蜜房做就花枝色，留得寒蜂宿不歸。
西巖·天壇
作者：謝翱
朝代：宋

風吹軟桂枝，下掃西南氛。
壇中仙人影，冉冉化爲雲。
西巖·天扉
作者：謝翱
朝代：宋

朝從雙扉出，莫從雙扉還。
狂風吹山花，落我衣袖間。
西巖·雪壁
作者：謝翱
朝代：宋

麻姑東南別，衣袂濕空翠。
雪中米黄花，願餉西南使。
西臺哭所思
作者：謝翱
朝代：宋

殘年哭知己，白日下荒臺。
淚落吳江水，隨潮到海迴。
故衣猶染碧，后土不憐才。
未老山中客，唯應賦八哀。
覓紫芝
作者：謝翱
朝代：宋

少微昏見觜觹中，山深夜氣光流虹。
青芝獨産林下石，染根濕雲如紫漆。
天門夢斷路初回，山鬼守根不敢食。
銀泥徹鎖守者疲，老翁持呪取夜歸。
明當食之聞鬼哭，對爾洗腸還入腹。
觀水
作者：謝翱
朝代：宋

積陰生壑雨，野水學江流。
對屋見燈火，相望南渡頭。
浮槎到高樹，白黿起滄洲。
變怪若不測，神功安能尤。
稍退見涯涘，及來痕沫收。
崩疇出白石，隠隠如博投。
水楊洗荒根，素髪生古愁。
見此倏若化，故流還膠舟。
荒源不可詰，欲盡山雲求。
謝子靜寄端午藥煎
作者：謝翱
朝代：宋

麩桃弄朝烟，含蟲鍊百杵。
山人入藥籙，搗日月逢午。
甘酸雜衆味，能生玉池乳。
頗憶越吟人，性靜無所苦。
中年白髪生，寄以潤肺腑。
爲謝山中人，願結山中侶。
賦得北府酒
作者：謝翱
朝代：宋

北府酒，吹濕宮城柳。
柳枝著地春垂垂，祇管人間新別離。
離情欲斷江水語，女兒連臂歌白紵。
淮南神仙來酒坊，甲馬獵獵羽林郎。
百年風物烟塵蒼，老兵對月猶舉觴。
青帘淚濕女牆下，曾識行軍舊司馬。
賦得建業水
作者：謝翱
朝代：宋

建業水，秋風動揚子。
魚龍夜落星斗南，潮沒潮生蒼鶻起。
他年冠蓋物具美，風吹小船入城市。
潮去不來風日死，白浪黄塵烟霧裏。
中有長魚食鱣鮪，解后食魚何處是。
西上國門望武昌，風雨徙魚來漢陽。
武昌魚勞聚寒槮，太白入月魚腦減，武昌城頭鼓紞紞。
贈寫照唐子良
作者：謝翱
朝代：宋

吳中衆史今代畫，不獨畫人兼畫馬。
唐生家住金華雲，對予獨肯畫古人。
夕陽西下東流水，紛紛古人呼不起。
東都留守吳中豪，王府勳僚舊俊髦。
當時氣薄陰山日，勾陳蒼蒼太白高。
百年水竭海塵土，誰見凌烟拂蛛罔。
霜髯磔磔開清新，彷彿猶带黄河冰。
忽疑稍會怒色止，或可從傍窺諫紙。
唐生見我淚如洗，頗憶古人今不死。
俟我氣定神始閒，命筆更起唐衣冠。
贈山中友
作者：謝翱
朝代：宋

散策亂山雲，值此山林友。
種松高及身，掃葉落隨手。
斫盡松上枝，縛作山中帚。
夜夜對西峰，明月生戶牖。
趙安天北遊求詩安天韶王孫作詩送之
作者：謝翱
朝代：宋

海雲抱漚海水熱，道路征人裹冰雪。
憐君獨作萬里遊，雨把蓮莖手中別。
蓮莖刺多蓮葉濕，翻爲君衣覆爲笠。
汴南淮北多故人，馬上相逢泪相揖。
故園萋萋長草根，遲君歸來洗雨痕。
青鞭碧影角湖曲，芳夢猶到韶王孫。
送人歸烏傷
作者：謝翱
朝代：宋

湖邊老屋牆壓籬，饑鴉啄雪枝上啼。
湖中葑田産菰米，菖蒲花開照湖水。
蒺藜老翁呼不起，曾入東宮教皇子。
文雅風流俱掃地，瓦磚擲人老兵醉。
後園小坊近市廛，借人樗蒲無稅錢，君歸故里何所憐。
送人還蜀
作者：謝翱
朝代：宋

白髪夢鄉國，君歸路不迷。
洑槎秋見草，荒棧夜聞雞。
月過秦凉北，星深河漢西。
何因到却返，吳語話分携。
送僧之天台
作者：謝翱
朝代：宋

石橋南北路，師到動經旬。
尊者定中影，凡人回去身。
戴經支錫重，作禮納巾頻。
杯海歸何日，長眉問四鄰。
送殘暑
作者：謝翱
朝代：宋

向已送殘春，當茲送殘暑。
離尊雖不同，時節會有去。
平生苦汗塵，欲避無處所。
驪駒出商音，畏不將風雨。
却憶別花時，紅塵挽衣履。
回首漢諸陵，落日無窮樹。
送毛耳翁之湘南
作者：謝翱
朝代：宋

湘草碧於水，王孫尚此留。
一身行萬里，雙鬢集諸愁。
月落嶽雲曙，龍逃海雨秋。
可能無事業，相見竟悠悠。
送汪十
作者：謝翱
朝代：宋

多年隠賣漿，此去結山房。
掃菌侵花落，種松如草長。
老期秋欲至，貧味水初嘗。
歲晚逢樵獵，音書定不忘。
送袁太初歸剡原袁來杭宿傳法寺寺在德壽宮北今行路及園即宮舊址
作者：謝翱
朝代：宋

大雷山下鄞江口，石濕落星海涵斗。
莓苔瑣窗居鬼神，散髪天衣夜行酒。
百年綺語墮凡塵，劉公不還謝公走。
祇今零落三秋霜，猶說先朝人物藪。
道逢袁家美年少，欲挽吳潮歸兩袖。
自言學出戴君門，又說舒君忘年友。
舒君白頭爪塵垢，戴君業成衣露肘。
君來何處覓知音，吊古凄凉無老叟。
出門擇語歸計餐，顧忌慚皇無不有。
不如歸食空江槎，初生淡菜如珠母。
風帆送客來夷洲，白帢青衫談不朽。
君不見君今宿寺多鄞僧，耆舊能言幾人在。
隔牆食柏秋麝過，廢石坡陁舊南內。
送道士歸赤松
作者：謝翱
朝代：宋

閒身可得仙，諸妄覺他年。
夜氣浮秋井，陰花冷碧田。
禮星逢鶴下，呪食待人眠。
叩齒通懸解，祠堂山影邊。
逃暑崇法寺
作者：謝翱
朝代：宋

城南古寺凉生處，草色遥連孝子墓。
棋局雨生苔鮮文，袈裟晴挂芭蕉樹。
自昔闍黎修白業，會公唯與舒王椄。
只今塵土影堂空，石上猶鎸麻紙帖。
遊釣臺
作者：謝翱
朝代：宋

古臺臨釣渚，遺像在蒼烟。
有客隨槎到，無僧依樹禪。
風塵侵祭器，樵獵避兵船。
應有前朝蹟，看碑數漢年。
過孫君文舊避地處
作者：謝翱
朝代：宋

相逢還自失，相見盡天涯。
鄰壤初移戍，空山此寄家。
剪茸春過鹿，伐竹舊燒畬。
去後餘荒槿，依溝結影斜。
過杭州故宮二首·其一
作者：謝翱
朝代：宋

禾黍何人爲守閽，落花臺殿暗銷魂。
朝元閣下歸來燕，不見前頭鸚鵡言。
過杭州故宮二首·其二
作者：謝翱
朝代：宋

紫雲樓閣讌流霞，今日凄凉佛子家。
殘照下山花霧散，萬年枝上挂袈裟。
過舒臨海故宅
作者：謝翱
朝代：宋

破壁濕海蘚，水退日氣蒸。
云是舒公宅，其孫艾且仁。
昔公初作尉，視事即斬人。
上書稱臣亶，待罪滄海濱。
天子有詔至，汝亶可治民。
爾時荆文公，上方邑之鄞。
聞此輒異之，久會公秉鈞。
謂此非狂狷，引用至中丞。
立朝思蹇諤，庶以報君親。
蘇公下詔獄，讒者用事新。
於此與有力，豈爲重其身。
晴風吹海雨，山川尚橫陳。
俛仰勿太息，徒爲驚爾鄰。
遠游篇寄府教景熙
作者：謝翱
朝代：宋

朝遊扶桑根，不折拂日枝。
莫食楚萍實，掬海見虹霓。
黄鵠別我影，目盡漢水湄。
况復銜其子，風露何當歸。
飄蕭軟桂叢，零落紫苔衣。
夢魂知爾處，落羽在瑶池。
避暑城西觀吳道子畫老君像
作者：謝翱
朝代：宋

濕烟掛龍天海頭，角城溽暑如炎州。
白氛翳景失樓閣，蓬萊縹緲不可求。
解衣揮麈子城下，地湧青蓮鄰古社。
卷簾看畫人猶龍，矯首見龍還見畫。
碧幢髪雪垂過耳，弄筆者誰吳氏子。
避暑池上擬古
作者：謝翱
朝代：宋

遊子渺天末，晨光東南馳。
良時不易晤，胡爲徒來茲。
叢柏結夏塔，輕蒲生夕颸。
空有齊紈扇，團團手中持。
持此欲永久，但感顔髪衰。
愛爾雲中鳥，浴彼道上池。
餘翎委弱藻，飛去猶淪漪。
極目送不返，將以窮所思。
邳州哭
作者：謝翱
朝代：宋

邳州哭，井水竭，去年哭母瘴海熱。
今年此日來邳州，母死未禫子爲囚。
邳州土濕淚長在，化爲蒼苔色不改，雨洗遊魂歸瘴海。
鄞女墓
作者：謝翱
朝代：宋

網草新垂月中露，青禽夜宿菱塘陼。
寺西幽修雲覆土，知葬舒王下殤女。
百年光塵事事新，皇子夫人墓作鄰。
民間厭勝祈新鬼，穉鬼久隨風雨陳。
去來似爾勿復道，白下鍾山夢中老。
重過二首·其一
作者：謝翱
朝代：宋

複道垂楊草欲交，武林無樹著凌霄。
野猿引子移來住，覆盡花枝翡翠巢。
重過二首·其二
作者：謝翱
朝代：宋

隔江風雨動諸陵，無主園池草自春。
聞說就中誰最泣，女冠猶有舊宮人。
野望
作者：謝翱
朝代：宋

心遊太古後，轉覺此生浮。
天外知何物，山中著得愁。
岸花低草色，潮水逆江流。
消盡盈虛裏，令人白盡頭。
野霞觀瀑
作者：謝翱
朝代：宋

他年疏上浮，早日此中投。
汲飲當魚入，垂綸即𧈭遊。
凈祠無血食，噀雨不腥流。
僧語皆前事，人來盡別州。
草諳長過雪，沙犯欲捐湫。
至竟何依止，蒼茫難禱求。
鐵如意
作者：謝翱
朝代：宋

仙客五六人，月下鬬婆娑。
散影若雲霧，遺音杳江河。
其一起楚舞，一起作楚歌。
雙執鐵如意，擊碎珊瑚柯。
一人奪執之，睨者一人過。
更舞又一人，相向屢傞傞。
一人獨撫掌，身挂青薜蘿。
夜長天籟絕，宛轉愁奈何。
鐵蛇嶺長耳僧
作者：謝翱
朝代：宋

嶺上有神僧，風吹豎兩耳。
云昔垂至肩，手提忽然起。
遊方得至術，來此制蛇虺。
衣縫獨繭絲，裂縫蛇盡死。
至今山下草，食之蠱可已。
客去勿復言，海隅多幻詭。
閲方史君登行狀
作者：謝翱
朝代：宋

九江黥王所理州，衰年仗箠作諸侯。
唐人舊隠衣冠盡，歸闖宮潮不得覲。
天吳舞罷塵土飛，廿載腥雲寄空殯。
當年電隙豈所問，生死身名惟轉瞬。
睦人共說方饒州，番人作廟祠唐震。
陌上桑
作者：謝翱
朝代：宋

旭日曈曨颺拂羽，落葚空條生曉霧。
人生顔色逐春妍，夏葉餵蠶少絲縷。
蘭膏照繭未登簇，露濕頭梳惟水沐。
却憐鄰女學鍊真，藥爐七過煮桑薪。
縱逢蕭史上天去，甕盆生苔愁殺人。
除夜聞雷
作者：謝翱
朝代：宋

牢落長爲客，殘年獨擁衾。
燈分寒夜火，雨過震餘陰。
搗藥滋玄髪，書符𤞣黑祲。
相看故鄉淚，不敢效吳音。
除夜舟中遇雪
作者：謝翱
朝代：宋

歲月安有限，利名心未灰。
雪飛今夜止，潮去隔年來。
交友窮中見，江山盡處回。
家人誰念道，耳熱不因杯。
雙桐生空井
作者：謝翱
朝代：宋

風飄白露井梧落，葉上丸丸綴靈藥。
琴枝連理鳳鳴晨，轆轤雙轉銀缾索。
雜言送鄭主簿炎之官昌化
作者：謝翱
朝代：宋

劉先生，名肩吾，閩中詞賦天下無。
當年戰藝誇顔色，進士出身兩回得。
盧公里人正在朝，相見相逢九官宅。
余時猶弱起慨忼，謂此未足榮其鄉。
丈夫事業在簡冊，要令姓字留耿光。
繼聞鄭君年最少，人物氣象尤堂堂。
白鹿山南介公後，禽蛟兩祭獅子王。
夢魂欲見無由據，側荔芭蕉春復暮。
時移乃爾來霅間，因作廣文求主簿。
顧予多病澀語言，面垢毛焦著麻布。
山中乞食城中歸，徵詩送贈非所宜。
已聞之戍嚮昌化，此地人傳多畏怕。
龍居嗜燕烟入巢，病甲垂櫩腥雨下。
又聞山鬼吹燈夜，來向人家避官舍。
君持何術徑往居此無百憂，便將天雷斧柄塞鬼穴。
巫山鐵鏁沈龍湫，祇足自亂不得休。
豈知從心致禱動幽隠，使龍無嗜鬼無愁，不知君能致此不。
龍不須酹以酒，鬼不須祭以肉。
秋旗卷雨曉案烟，時向縣齋望天目。
雨中怨
作者：謝翱
朝代：宋

妾在江南家楚東，憶君月落雨聲空。
夜來入夢君無語，落月同看雨不同。
雨中感懷
作者：謝翱
朝代：宋

幽齋蒲稗裏，夜色入柴荆。
坐久雨聲絕，水深荷刺生。
聽猿思楚宿，失鶴夢南征。
白屋青山下，何年返舊耕。
雨中觀海棠
作者：謝翱
朝代：宋

風吹簾網動，對爾惜芳菲。
蜀雨何人在，吳宮祇燕歸。
燭消春粉盡，淚濕野香微。
抱蘤殘青子，鳥銜隨處飛。
雨夜呈韶卿
作者：謝翱
朝代：宋

相看隴水雲，一夕幾回分。
預恐今宵雨，他年獨自聞。
野花同楚越，江靄雜朝曛。
不得鋤芝朮，逢樵却寄君。
雨宿太白
作者：謝翱
朝代：宋

城中家斧冰，此地絕炎蒸。
天食青童捧，龍居白氣升。
暗燈猶宿火，寢服尚衷繒。
客話從前事，書傳入內僧。
風流今獨盡，雲物老相仍。
凈榻搜凉卧，危闌入醉凭。
雨師行下界，鳥夢識中乘。
明發甬南去，他山逢智弘。
雨後海棠
作者：謝翱
朝代：宋

春光摇摇一萬里，野粉殘英空蜀水。
天人愁濕紅錦窠，萬里移根泪如洗。
蒼苔裹枝雪墮地，雨中聞有西南使。
化爲黄鵠凌空青，開時銜花落銜子。
綠章青簡下蓬萊，滯魄游魂恨未已。
至今鸚鵡啼猩紅，不隨明月葬空中。
雨飲玲瓏巖下
作者：謝翱
朝代：宋

垂雲起嶔嵌，衣被松與桂。
夜含星斗光，隠若金石氣。
雨來輒阻之，不得撫蒼翠。
下有桑門子，飲用陶匏器。
盆中蓄海石，左顧如牡礪。
疑此磧上來，不知幾年歲。
桑門却問客，所居何姓氏。
回指南海峰，蒼茫倘一至。
雪
作者：謝翱
朝代：宋

片片知何似，無根零亂花。
任隨飛到處，不揀是誰家。
縫密天如翳，擎深樹半斜。
城中新酒貴，羈旅若爲賒。
雪中方四隠君訪宿有詩憶鹿田風雨舊遊奉和併呈吳六贊府
作者：謝翱
朝代：宋

金華人北山，空響出靜竚。
鹿田在其顛，肺石來風雨。
有客六七人，昔遊至其處。
唯我愁不眠，起坐蹴君語。
謂此定何聲，百感生離緒。
玩非琴與瑟，復異砧將杵。
醉者呼不應，愁者自爲苦。
空欞怯孤衾，展轉如巢樹。
濕歌散餘悲，以足拊柱礎。
爾來又七年，欲至困羈旅。
傳聞老桑門，已復蟬蛻去。
入山惡少年，巾鉢空其聚。
乃知人世間，何者爲客主。
而我同懷人，忽復異處所。
夢中遥相望，各抱不售賈。
有客不同遊，亦是同懷者。
地主况有期，輿馬不待假。
倘規宿山中，畸人不應舍。
雪度
作者：謝翱
朝代：宋

千山萬山雪崔嵬，欲流不流水洄洄。
蟄熊出穴戍草短，客行心急夢歸來。
南園桑柘未生葉，南溪渡頭不可涉，朝種木蘭拔爲檝。
雪後湖堤步歸
作者：謝翱
朝代：宋

無求如有得，散策堤邊行。
山碧眼花亂，水寒毛孔生。
窮冬疑有雨，一雪却成晴。
勞謝天涯月，相隨步入城。
雪榻瀑布
作者：謝翱
朝代：宋

潄石清塵暑，雲深畏解携。
寒巖蕭寺下，縣水薜陰西。
鳥浴濕栖樹，花流晴下溪。
謫龍聞呪起，奇服反初笄。
雪水
作者：謝翱
朝代：宋

寒英漲碧沉，浴鵠冷難禁。
太白消秦日，中𤃩接蜀陰。
頻湯清洗瘴，入茗味如參。
人世淄澠口，應疑別未深。
雪霽有感
作者：謝翱
朝代：宋

夜長春度夢，門雪擁笆籬。
不倚成山積，情知有霽時。
日高簷自雨，氣上瓦如炊。
風過梅花濕，寒香只戀枝。
霅女吟
作者：謝翱
朝代：宋

罨畫溪頭歛翠眉，綠楊扶起又低垂。
春風盡與花爲主，不解庭前百結枝。
青篛亭
作者：謝翱
朝代：宋

青山何處似，疑是剡溪傍。
採篛無人到，生莎滿徑荒。
水交難辨色，花和不同香。
歸路逢樵子，麻衣草結裳。
韶卿往烏傷寄劉元益
作者：謝翱
朝代：宋

他日憶逢君，林中訪恵勤。
鹿麛行處見，流水別時聞。
草沒秦人冢，山通越國雲。
音書年歲失，莫訝白鷗群。
題翁徵君集後
作者：謝翱
朝代：宋

樵獵識冠裳，何言志四方。
離秦風日泠，過楚薜蘿長。
野夢違徵詔，衰年枉薦章。
故山唐室晚，應種朮爲糧。
題酒家壁
作者：謝翱
朝代：宋

綠陰深處問天涯，黄鳥聲中見酒家。
樹上猢猻摘殘果，向來纔見是春花。
飛仙引遊沃州水簾谷作
作者：謝翱
朝代：宋

赤城後門桃花尾，溼浸蘼蕪洗蒼耳。
小支菩提海上來，天風吹下谷簾水。
斜珠界左轉復右，華蓋縣肝三葉紫。
內間肉芝承乳流，鬼母僊姝臨洗胃。
蒼龜守關朝太微，色阻讒神誣奏事。
海桑男子在謫籍，驅鹿行車閏年至。
飛來雙白鶴
作者：謝翱
朝代：宋

飛來縹緲立在門，噣銜竹花臆欲言。
雄雌來去眼如霧，客已彷彿知其人。
笙簫忽遠不知處，知在雲窗與綠戶。
食薺歌送別方安道
作者：謝翱
朝代：宋

山中薺發燒餘地，與君爲客同食薺。
薺長故君收燼餘，君歸食薺如食荼。
我家甌越草應出，土濕烟青歸不得。
相逢舉酒復爲別，對君盤中不忍食。
餘杭樵歌
作者：謝翱
朝代：宋

樵斧丁丁響翠微，頳肩半脫汗身衣。
因來避雨巖前洞，裹得山蜂和蜜歸。
魯國圖詩
作者：謝翱
朝代：宋

秋風嶽下城，海客見圖新。
樹入舞雩里，水來浮磬濱。
東封餘輦路，西狩問虞人。
被髪逢夫子，狂歌作放民。
鴻門斾
作者：謝翱
朝代：宋

天雲屬地汗流宇，杯影龍蛇分漢楚。
楚人起舞本爲楚，中有楚人爲漢舞。
鸊鵜淬光雌不語，楚國孤臣泣俘虜。
他年疽背怒發此，硭碭雲歸作風雨。
君看楚舞如楚何，楚舞未終聞楚歌。
鸕鷀步尋方元英故居
作者：謝翱
朝代：宋

遺像雙臺下，結廬烟水傍。
子孫今幾世，風雨半他鄉。
山靜雲眠影，葉乾蟲食香。
高名故相壓，吟苦不成章。
黄精
作者：謝翱
朝代：宋

野鹿銜花見却馴，山人采葯避徭征。
塵中劍米無炊甑，自洗黄精九曝蒸。
鼓子花
作者：謝翱
朝代：宋

塵濕西風淚，溝西影見君。
碧衣羞遠日，天夢冷秋雲。
蔓引山精徑，籬依楚女墳。
海邊逢賣藥，采實故應分。
句
作者：謝耘
朝代：宋

路深容馬窄，樓小插花多。
送石深之歸沃洲
作者：謝耘
朝代：宋

嬾踏紅塵地，結廬巖壑間。
酒催清夜別，身伴白雲還。
賀老湖邊月，支公屋外山。
沃洲吟不盡，天與老翁閑。
慈航寺
作者：謝興
朝代：宋

渺渺烟波一釣舟，幾行歸雁白蘋洲。
郭熙眼力今誰健，寫出江天烟雨秋。
句·其一
作者：謝舉廉
朝代：宋

萬里一時開驥足，百年今始破天荒。
句·其二
作者：謝舉廉
朝代：宋

秋風鱠鱸絲，霜月持蟹螯。
戲題指紋鬭牛圖
作者：謝舉廉
朝代：宋

左者前其角，右者後其足。
浼君雙指螺，戰此兩觳觫。
草長水遠日悠悠，不向桑間自在休。
蝸頭尚可屠蠻觸，壁上從今鬭二牛。
浴日亭
作者：謝舉廉
朝代：宋

煌煌太陽精，浴以滄溟水。
光潤無纖滓，畏愛從此始。
西捷口號
作者：謝舉廉
朝代：宋

聖明陛下如先帝，闢國謀臣似召公。
不遣毛嬙嬪漠北，只將魏尚守雲中。
百年境土逡巡復，萬里窠巢指顧空。
今日版圖非昔日，玉關西有嶺名葱。
七夕書事
作者：謝薖
朝代：宋

燒燭留今夕，銜杯憶故年。
風前失二士，句裏問三玄。
隨分瓜蔬設，占星古老傳。
不須文乞巧，只有直如絃。
三益齋
作者：謝薖
朝代：宋

元龍湖海豪，蓋代聲藉藉。
只今觀耳孫，才皆萬夫敵。
叔兮美無度，伯也古遺直。
當年種玉翁，十襲裹雙璧。
期公垂天雲，佐郡試戢翼。
尚開柴桑徑，引領望三益。
嘗聞築燕臺，千里走樂劇。
市骨捐千金，廐乘盡虎跡。
公乃真好事，屣履見逢掖。
定知子輿輩，一笑皆莫逆。
中秋示座客
作者：謝薖
朝代：宋

去年中秋時，我病起復仆。
苦遭水帝子，百計推不去。
床前客問病，草草壺觴具。
酬献呼稚子，應答煩老嫗。
今年幸强健，佳節欣會遇。
况有座上客，蕭散如鷗鷺。
尊前清興發，豈数青蚊聚。
南山又朝隮，晚雨細如霧。
難追阿連玩，徒咏希逸賦。
陰晴天下同，吾事亦何預。
不須淵有珠，遑恤食無免。
人無百中秋，對月復幾度。
幸逢方外交，姑樂酒中趣。
君看清夜徂，草上已多露。
久旱喜雨
作者：謝薖
朝代：宋

誰言旱魃虐，敢奪雨師權。
瀰漫溪流漲，瀾翻屋霤懸。
占年豐䆉稏，快意滌柈筵。
疏懶知何幸，茅齋穩晝眠。
亦愛軒
作者：謝薖
朝代：宋

漆園遊濠梁，得意鯈魚樂。
淵明愛吾廬，感彼衆鳥託。
兩賢俱達道，妙處要商略。
夫子誰與歸，潛也如可作。
柴桑久無人，兹道竟寥落。
頗能誦其詩，尚友亦不惡。
世路多艱險，君軒可槃礴。
但恐君出遊，蕭朱綬若若。
代柬仲彝索酒
作者：謝薖
朝代：宋

月色皎如許，其如無酒何。
從君覓一斗，午夜泛金波。
以牛膽漬槐子送董之南二首·其一
作者：謝薖
朝代：宋

雪霜無賴點君鬢，五十龍鍾成老翁。
急分槐實要腦滿，佇見頭青雙頰紅。
以牛膽漬槐子送董之南二首·其二
作者：謝薖
朝代：宋

解牛得膽大如斗，投以元槐功更加。
來歲青袍映綠髪，不妨看盡九衢花。
何之忱用前韻示詩復次韻
作者：謝薖
朝代：宋

揚子牢愁更美新，賈生悲鵩在承塵。
忘懷久已栽萱草，行樂尤欣見玉人。
邂逅題詩聊可意，平生嗜酒豈憂貧。
明年剩作顛茫計，劇飲狂歌莫負春。
余嘗會李商老於海昏識吕居仁於符離今已五六年矣偶見二公倡和詩各次其韻一首·寄商老
作者：謝薖
朝代：宋

憶昔逢君夜雪中，高談未了酒尊空。
清漣綠篠今輸我，白璧黄金政負公。
渭水流清終異濁，池花變碧舊寧紅。
欲評此意君何在，長是蒼茫立晚風。
余嘗會李商老於海昏識吕居仁於符離今已五六年矣偶見二公倡和詩各次其韻一首·寄居仁
作者：謝薖
朝代：宋

維舟濁汴偶相逢，弹鋏歸來四壁空。
耕道十年常九潦，謀身一國自三公。
似聞諷諭能知白，豈但詩詞要比紅。
申國凛然生氣在，故知郎子有家風。
余賦野香亭前木犀花二小詩盛稱此花之妙而江迪彞賦梅花詩以反之往返唱和十數篇二花優劣未决故復長韻示之
作者：謝薖
朝代：宋

君不見杜陵布衾冷如鐡，朝來米盡炊煙絕。
偶然乘興江上行，無奈被花惱不徹。
城南陋巷在江侯，讀書蒲團生蟣虱。
吟成少陵七字詩，酷愛梅花似冰雪。
竹友道人端可嗤，頷髭如棘手如龜。
從來口業洗未盡，醉吐狂辭歌木犀。
賞花自是少年事，出口未覺吾儕癡。
我今束縛喙三尺，勿與世俗争妍媸。
空花遍世不礙眼，淡如雲水老禅師。
倦夜
作者：謝薖
朝代：宋

山月斜臨帳，山風細拂裳。
蕭蕭碧煙静，炯炯白間凉。
境寂萬緣息，心灰千慮亡。
無端催曙鳥，底事厭宵長。
偶書二首·其一
作者：謝薖
朝代：宋

大儒讀書如布穀，小兒據几如王孫。
道人竟日無一事，臥看前江煙雨昏。
偶書二首·其二
作者：謝薖
朝代：宋

平生蹇吃不解語，終日坐窗從客嘲。
它年若使登要路，定被人譏無口匏。
偷聲木蘭花
作者：謝薖
朝代：宋

景陽樓上鐘聲曉。半面啼妝勻未了。斜月紛紛。斜影幽香暗斷魂。玉顏應在昭陽殿。卻向前村深夜見。冰雪肌膚。還有斑斑雪點無。
分韻招無逸兄得益字
作者：謝薖
朝代：宋

長懷烏衣遊，親姓何戚戚。
吾曹乃其後，何不迨往迹。
向來鴻雁影，曠若參辰隔。
沉思不可見，佇立久悽惻。
去年霜霰中，送别衢路側。
今年冬風至，猶未見顔色。
念我如楚囚，欲往終未得。
倘能爲我來，不遠道里百。
要觀衡茅下，有此座上客。
新釀秋已熟，老菊寒尚拆。
彌年心拂鬱，可以一笑釋。
仍當戒後乘，聯翩載三益。
初夏觀園中草木
作者：謝薖
朝代：宋

翠葉蕃夏初，清陰勝花時。
閉關軌長埽，步屧園屢窺。
青青溪中蒲，移植井之湄。
下有九節根，服食可不迷。
往時手種桃，只今與簷齊。
枝間有美實，少日将成蹊。
採菊香滿襜，擷薺甘如飴。
籜龍露新綠，椅梧長孫枝。
觀身要若蕉，衞足當如葵。
節憐孤筠直，惡戒蔓草滋。
天津白玉郎，看花驚洛師。
吾人守環堵，草木相娛嬉。
逍遥各自適，慎勿相唐嗤。
十八學士寫真圖
作者：謝薖
朝代：宋

虬髯少年龍鳯姿，手提一劍平九維。
瀛洲學士十八輩，如雕虎嘯清風隨。
到今丰姿傳粉繪，皎如琪木參瓊枝。
秦王功高蓋天下，脫略世故容小疵。
数公不語意有在，敬宗流輩寧何知。
倘收王魏文學舘，事如辰嬴當早諫。
美哉貞觀猶有恨，洗蘇衆像一長嘆。
午日
作者：謝薖
朝代：宋

今晨定何祥，桃柳各映户。
粉團高氣薰，鵝䏑椒菜覆。
朝餐隨土風，盃酒晚來具。
綵絲纒祭筒，畫楫誇競渡。
楚人哀怨情，正以屈子故。
當年葬魚腹，蓋坐入宫妬。
榮華一時好，放逐千載慕。
得失吾不知，持杯自欣豫。
同董彦光陳妙音遊安樂寺分韻·其一
作者：謝薖
朝代：宋

着鞭蒼崖陰，下馬古寺門。
老僧乞食去，獨瞻無上尊。
相将二玉人，盤礴共一罇。
境静悟塵垢，林香識蘭孫。
何年缽羅老，同訪花柳村。
同董彦光陳妙音遊安樂寺分韻·其二
作者：謝薖
朝代：宋

鳥能貫珠歌，花能折腰舞。
老人如帝江，識此真律吕。
撃節復長謡，急觴猶插羽。
春風已趣装，行樂更幾許。
吾人但取醉，何必浪自苦。
同陳虚中洪駒父登擬峴臺觀水漲
作者：謝薖
朝代：宋

雨聲何浪浪，溪流勢洶洶。
莽蒼兩涘間，不辨馬牛風。
翻疑坤軸裂，渺與天河通。
林杪露寸碧，濁浪奔蛟龍。
櫓摇扁舟下，袖手閒篙工。
疏烟媚晚霽，飛雲带歸鴻。
境物復可寫，妙手無僧崇。
登兹百尺臺，令人豁奇胸。
罇開河南守，坐有西山洪。
遊目託遠懷，平水念禹功。
視河不治行，他日望兩公。
吾儕何所樂，白着臥船篷。
吳彩鸞寫真
作者：謝薖
朝代：宋

天上鳯皇難獨宿，人間翡翠本雙棲。
丹青不共文蕭共，誰遣雉東迷雀西。
吳民載棄意堂
作者：謝薖
朝代：宋

此身聚沫無堅强，斧工伐性藥腐膓。
寸田蕪穢尺宅荒，玉石落落不滿房。
黄婆居中補四方，焦勞亦坐意所藏。
土如磽瘠草不芳，令人槁項馘亦黄。
世人紛紛各膏肓，我以妙語名斯堂。
期君得意觀濠梁，從渠婪酣狠如羊。
君自放意無何鄉，一洗痼疾生天光，漆園發藥君得嘗。
呈無逸兄
作者：謝薖
朝代：宋

漢儒章句文勝質，魯國衣冠實愧名。
但遣詩書長在眼，可令聲利苦關情。
咄嗟苟飲有時辦，夢想溪堂何日成。
舟泊寒沙臥明月，此期終欲與君盟。
和李智伯病中書事四首·其一
作者：謝薖
朝代：宋

多病過嗟蒲柳弱，故交聞似曙星疏。
逢人休問金篦術，殺簡宜希石室書。
和李智伯病中書事四首·其三
作者：謝薖
朝代：宋

應知露肘貧堪忍，只有哦詩興未疏。
莫遣木蘭當户織，須煩阿買八分書。
和李智伯病中書事四首·其二
作者：謝薖
朝代：宋

訓釋雖工非世好，風流未減已形枯。
固知商也真無罪，豈謂穹穹不可呼。
和李智伯病中書事四首·其四
作者：謝薖
朝代：宋

老去驚詩筆退，愁生唯怕酒腸枯。
尊前學得新翻曲，早晚揮盃幸見呼。
和李智伯金石臺不見舊題之作·其一
作者：謝薖
朝代：宋

瘞鶴書蹤逸少齊，華陽長使後人迷。
姓名不得芙蓉手，何用全牛捧硯題。
和李智伯金石臺不見舊題之作·其二
作者：謝薖
朝代：宋

復憶高人張季鷹，每将杯酒勝榮名。
登臨叔子緣何事，湮滅無聞一愴情。
和董彦光立春日二首·其一
作者：謝薖
朝代：宋

梅蕊飛翻柳色新，雪泥乾盡已成塵。
愁看節物獨驚眼，醉吐詩詞君可人。
藜杖應門原憲病，鸘裘貰酒茂陵貧。
朝來似有飛揚意，可但無情草木春。
和董彦光立春日二首·其二
作者：謝薖
朝代：宋

交情自昔白頭新，富貴移人或望塵。
頋我喜求方外士，得君端是眼中人。
謫仙詩富舊無敵，東野囊空今不貧。
已遣掺掺縫古錦，共捜佳句賞新春。
和陳虛中與吕少逸唱酬口號
作者：謝薖
朝代：宋

霏霏玉唾勝三語，灔灔金荷傾十分。
簷外催詩疑有雨，林間張幄豈須裙。
臨溪尚憶童時釣，問俗仍寬柱後文。
珍重兩公新句麗，落花依草競紛紛。
咏二疏
作者：謝薖
朝代：宋

辯如懸河陸大夫，不畏嫚罵談詩書。
歸來分槖養群雛，隨從歌舞樂有餘。
兩疏高蹈要齊驅，長揖儲君歸里閭。
願爲羽翼還商於，豈願飛刀繪生魚。
揮金延客以自娛，子孫勤力舊田廬。
同時異代多不如，高明長遭鬼揶揄。
平明爭入七香車，華屋擬用黄金塗。
壮心雖在迫桑榆，長歌擊碎玉唾壺。
宦成名立盍歸歟，江湖之士可胥疏。
君不見渠家父子並轡出，東都于今粉繪寫爲圖。
咏金來禽
作者：謝薖
朝代：宋

枝上離離金弹丸，宜隨玉食薦金盤。
從來物以遠爲貴，酷愛閩中荔子丹。
哭汪信民二首·其一
作者：謝薖
朝代：宋

竟欲遊梁苑，聊甘食楚萍。
談經謝紈袴，植髪愬槐庭。
着鏡髩毛改，横空煙霧冥。
誰評貞曜謚，更謁退之銘。
哭汪信民二首·其二
作者：謝薖
朝代：宋

徐穉生何陋，袁宏輩豈如。
誰知十斛水，中有百金魚。
肘見貧非病，疽成憤不攄。
銘旌返南國，寥落正愁予。
哭無逸兄三首·其一
作者：謝薖
朝代：宋

久客思鄉社，長歌去國門。
還家未偃息，樹旐忽飛翻。
苦淚不勝滴，悲懷誰與論。
平生急難處，愁絕望鴒原。
哭無逸兄三首·其三
作者：謝薖
朝代：宋

溪堂載酒地，無復故人車。
敗壁龍衣委，荒畦馬齒疏。
凄凉閉關賦，淪落廣微書。
但有清風在，時時爲掃除。
哭無逸兄三首·其二
作者：謝薖
朝代：宋

文章不用世，歲忽值龍蛇。
遽使賢人隕，長興志士嗟。
有兒纔句讀，無地可桑麻。
賴有興元尹，能賙孟氏家。
哭董彦孚
作者：謝薖
朝代：宋

川流日夜去，逝者乃如此。
平時所知人，强半今爲鬼。
頃者哭子兄，淚積垢未洗。
寧知少日間，俄又哭董子。
憶昨招君談，時維六月朏。
君方以病告，一臥不復起。
啓手無别言，慟哭長已矣。
初君在童丱，警敏無與比。
讀書五行下，大父嘗竊喜。
謂當寄門户，竟以韋布死。
死生事亦大，誰能獨免耳。
願沾甘露味，倘悟無生理。
問劉世基疾
作者：謝薖
朝代：宋

君如寒涕懶瓉師，如何久苦造化兒。
清漳嬰疾古所歎，淋雨裹飯今其誰。
探囊苦乏萬金藥，歷眼疇爲三世醫。
他年上疏恐不免，細君莫念眠牛衣。
喜劉世基至作詩留之
作者：謝薖
朝代：宋

君家飛猿西，我寄躍馬北。
躍馬望飛猿，渺若千山隔。
十載一會面，一年三寄書。
書中無剩語，只有問何如。
去年秋風初，君馬秣雲臥。
鶴立望君來，因鞭不我過。
今年薰風後，取道凌雲來。
解鞍愒我廬，握手慰我懷。
胸中所藴藏，言下皆傾倒。
挽留莫怱怱，索去還草草。
堂有鶴髪母，室有蓬首妻。
屋前虎豹怒，屋後鼯鼪啼。
遠遊縱未歸，旅寓安得久。
三年勞夢魂，一日接盃酒。
君歸太早計，此樂未易辭。
人事雖好乖，興盡當語離。
壮時須摩厲，老矣但跛挈。
荃蘭本同芳，霜雪有一節。
君哦飛猿句，我和躍馬詩。
它時兩相寄，抑亦慰相思。
喜晴
作者：謝薖
朝代：宋

十日江村烟雨濛，曉來初快日升東。
挼莎蕉葉展新綠，縱臾榴花開晚紅。
得句又從山色裏，發機渾在鳥聲中。
披衣出户眄四野，好在良苗懷晚風。
喜汪叔野見過
作者：謝薖
朝代：宋

大汪權奇汗血駒，小汪連翩鸑鷟雛。
垂頭未遇伯樂頋，覽輝将下朝陽梧。
豈知青衫埋朽壤，更令斑髩困泥塗。
喜君翩翩過我廬，握手借問今何如。
若云難遂白髪志，朅來翻作青衿徒。
急呼歡伯置座側，解顔談笑聊相娛。
語及阿兄平日事，往往屑涕長欷歔。
怪君長不滿六尺，高譚似是膽滿軀。
且寬是事飲此醑，逢人但作鞏囁嚅。
苦留君住騎勿驅，明朝酒盡爲君酤。
更闌月落起浩嘆，四面宿鳥鳴相呼。
喜董之南歸
作者：謝薖
朝代：宋

乾鵲飛翻噪晚林，阿南歸騎果駸駸。
青衫黄綬霑新命，白石清泉是素心。
金鑷多情洗雙鬂，葛巾從此避華簪。
來年往獻東巡頌，今日聊爲梁父吟。
喜董彦速自仙巖歸
作者：謝薖
朝代：宋

鉢囊高掛同僧夏，遠寄巖門一把茅。
地僻狙猴長作伴，食貧蕨筍不充庖。
瘦藤拄下萬峰頂，野鶴來歸千歲巢。
點檢篋中詩幾首，蒼頭時遣爲君抄。
喜雨
作者：謝薖
朝代：宋

涉冬無一雨，玄冥阻驕陽。
上田塵沙飛，下田蒲稗荒。
鋤犁不入土，龍具挂壁墻。
村居巷無井，抱甕汲長江。
汲多恐流絕，無以飲牛羊。
昨宵天意動，浮雲霾月光。
洒然潤物功，洗蘇及枯楊。
先帝劍弓冷，小臣涕淚滂。
屬聞建中號，謳歌騰路傍。
雨從膏澤沛，風與和氣翔。
山林獨何幸，預喜霑稻粱。
尚能賦時雨，激烈歌阜康。
夏夜對月
作者：謝薖
朝代：宋

掃月追凉清夜分，是間風露别乾坤。
山林畏佳地多籟，雲漢昭回天不言。
平野極瞻南紀闊，稀星遥拱北辰尊。
時平萬里無兵革，静愛雞鳴犬吠村。
夏日書事二首·其一
作者：謝薖
朝代：宋

蒼虬蟠礎濕生雲，翠竹摇風水有紋。
凉臥北窗呼不省，蟲飛遶髩夢中聞。
夏日書事二首·其二
作者：謝薖
朝代：宋

雲峰矗立駐金鴉，夢斷槐宫影未斜。
屏翳御風遊不返，南山空轉阿香車。
夏日遊南湖
作者：謝薖
朝代：宋

麴塵裙與草爭綠，象鼻筩輕瓊作盃。
可惜小舟横兩槳，無人催送莫愁來。
定風波
作者：謝薖
朝代：宋

牛女心期與目成。瀰瀰脈脈得盈盈。今夕銀河憑鵲度。相遇。玉鉤新吐照雲屏。行旆雍容留宴語。將暮。方攜珠袖到山亭。寂寞江天正雲霧。回顧。不應中有少微星。
宿文殊寺
作者：謝薖
朝代：宋

踏破春雲深萬層，山靈放我作幽行。
花香掠面不知處，鳥語可人如有情。
風急遠聞簷馬響，月高清送木魚聲。
禪床光滑氍毹軟，曲臂支頭聽瀑傾。
寄劉世基用世基寄之忱韻
作者：謝薖
朝代：宋

斵堊誰能鼻不傷，虎賁何取似中郎。
吾人身健間何闊，昨日書來喜欲狂。
華屋不存長念昔，金蛇雖在莫干梁。
幾時燒燭留君語，更向東窗置一牀。
寄孫子稷
作者：謝薖
朝代：宋

我家大馮君，清詩跨陰何。
尤工婕妤怨，不愧青草歌。
後生遊其門，玉石例琢磨。
是中知味少，莫辨白黑鵝。
獨聞子孫子，鏘然應鸞和。
君嘗喜其似，謂可同臼科。
劍池佳山水，清漣映嵯峨。
孫子居山間，新詩日吟哦。
探囊肯投我，有篇未爲多。
論文定何時，一醉金叵羅。
更當期皓首，共理釣魚簑。
寄李商老
作者：謝薖
朝代：宋

所思定何方，渺然羌山麓。
别來經一年，不寄書一幅。
憶在元真館，與君同飲缸。
論文久未去，夜雪打寒窗。
明朝款君門，箯輿踏殘雪。
尊前聽君談，意氣排凛冽。
雪中兩相過，把酒俱留連。
豈同剡溪去，興盡回酒船。
今年走東吳，無復相邂逅。
遭回行路難，歸已三月後。
逢君所知人，頗嘗問君安。
猶聞臥苫塊，毁棘今欒欒。
君家所嬌兒，聞已去懷抱。
昔我嘗見之，瑶環實娟好。
我歸臥衡門，愁君亦如君。
淋雨子桑病，敝冠原憲貧。
此懷其誰語，思君何能已。
寄聲勞苦君，兼問兩季子。
寄李商老兼簡文若季弓
作者：謝薖
朝代：宋

有客春來傳尺書，書詞字字敵瓊琚。
經時伏枕沉綿甚，異縣論交消息疏。
物外高情想三鳯，眼中何物當雙魚。
遥知小弟凄凉意，騎省歸來正望廬。
寄桃鄰居士
作者：謝薖
朝代：宋

桃鄰野客無消息，寄食招提豈定居。
倘有龐公知德撡，何須程鄭識相如。
食魚他日勞弹鋏，舐痔今人剩得車。
流落生涯俱寂寞，因風時遣一行書。
寄汪信民二首·其一
作者：謝薖
朝代：宋

泮水傳經老，蓬山佐著才。
宦遊思引去，禄飬可歸來。
要路眼誰白，浮雲心自灰。
少年馬何駛，君馬獨虺隤。
寄汪信民二首·其二
作者：謝薖
朝代：宋

繫纜符離日，君行殊未歸。
寄書問毫杜，有夢向江西。
不見揮犀柄，頓驚響馬蹄。
殷勤具雞黍，多謝德公妻。
寄洪鴻父二首
作者：謝薖
朝代：宋

兒時訪道漳江上，燕雀群中見阿鴻。
南浦飛雲看畫棟，北窗欹枕颯凉風。
讀書長憶登山勝，作尉聊甘食薺窮。
想見咏懷非一首，鈎章棘句定能工。
寄無逸四首·其一
作者：謝薖
朝代：宋

三足祥烏曾集冠，平生菽水奉親歡。
從今五鼎應無補，不可奈何君自寬。
寄無逸四首·其三
作者：謝薖
朝代：宋

故園風物長如舊，松柏參天六月凉。
岑寂北窗風雨夜，獨吟詩句遶胡牀。
寄無逸四首·其二
作者：謝薖
朝代：宋

聞說潘郎窘食貧，何年會面慰艱勤。
北風如有齊安便，爲報相思頻夢君。
寄無逸四首·其四
作者：謝薖
朝代：宋

浩蕩漳江瀉碧漪，西山清絕助新詩。
好因歸雁傳佳句，要見羊何共和之。
寄王立之二首·其一
作者：謝薖
朝代：宋

坎壈修門裏，蕭條處士廬。
憎人玉川子，憤世竹林書。
家有來禽帖，門無載酒車。
諸公生死隔，不是故人疏。
寄王立之二首·其二
作者：謝薖
朝代：宋

舌本初傳强，仍聞右臂枯。
經春一旬臥，見客二兒扶。
吾道何寥閴，夫君合洗蘇。
世無湔浣手，藥味且時需。
寄題朱氏小隱園
作者：謝薖
朝代：宋

吾聞滑稽兒，避世向金馬。
刈草吉雲鄊，探鳯芳城野。
斯人玩世耳，豈必蒿廬下。
墻東本儈牛，君平蓋卜者。
朝市亦堪隱，山林實瀟洒。
君居占深源，境物粲可寫。
老檜上干雲，孫桐已拱把。
雨窗修竹響，風磴寒泉瀉。
此翁少年日，射巧如注瓦。
百金装寶刀，千金買流赭。
晚歌紫芝曲，情性妙陶冶。
蒲履穀皮巾，何取綬若若。
嗟予亦曠蕩，與世自藞苴。
方期訪桃源，更欲結蓮社。
寄題王立之賦歸堂
作者：謝薖
朝代：宋

小官五斗米，達官五鼎食。
均有懷禄心，細大各封殖。
疾驅挽不還，此輩車轂擊。
王侯生綺紈，雅意在山澤。
頗賦歸去來，作堂慰休息。
似聞一尊酒，醉眼分青白。
何時上君堂，酌酒話疇昔。
和君五字句，想望柴桑陌。
寄題長沙高善時醉月堂
作者：謝薖
朝代：宋

亂山岑秀繞湘墳，君築茅堂底處村。
蠻國戈矛真夢幻，醉鄉風露别乾坤。
平生不負南樓興，何日能同北海尊。
聊欲揮毫書楚些，凴君招取獨醒魂。
寄題雲臥菴
作者：謝薖
朝代：宋

閒居不事事，枕簟信所便。
臥形先臥心，心静形晏然。
複壁非不完，加以甃石堅。
其如方寸亂，一夕嘗屢遷。
榮寵萃一門，寧免百慮煎。
雖有水精屏，何由得安眠。
章葉踏謡娘，連臂在榻前。
何如山中人，編茅臥山巔。
白雲宿簷間，對鏡心自捐。
我亦遺垢氛，曲肱寄林泉。
兹菴倘壽我，一睡要經年。
寄饒次守
作者：謝薖
朝代：宋

我初丱角時，聞有饒進父。
破衣下里舍，應書不得舉。
要是磊落人，白眼看法度。
吹笙弹箜篌，餘事能律吕。
市人惡少年，往往争笑侮。
掉頭出里門，徒步大梁去。
蒯緱謁王公，敝貂走風雨。
十年不還鄉，無人問死所。
客從北方來，喜氣滿眉宇。
探懷出君詩，字字粲璣珇。
筆蹤入顔掦，句法窺李杜。
奇偉可畏人，我輩誰比数。
借問從誰遊，一一英俊侣。
我家阿夷兄，詩有春草句。
說君不離口，恨我識君暮。
帝城十二衢，素衣染黄土。
食貧出無車，羈旅亦良苦。
束書早歸來，隻雞祭墳墓。
况聞霍将軍，尚有陳氏母。
銅山鬱嵯峨，其下原膴膴。
我思結茆舍，带經學農圃。
他日如買鄰，定可連墻住。
頗聞君卜昏，我亦未有婦。
要如子柳子，各娶老農女。
東市買杯杓，西市買筐筥。
南市買綆缶，北市買甑釡。
生理能稍稍，來往辦雞黍。
兩家如有子，男女互嫁娶。
從來不識面，便作平生語。
但緣臭味同，請君莫訝許。
寒食出郊
作者：謝薖
朝代：宋

水晴鷗弄影，沙軟馬驚塵。
密竹斜侵徑，幽花亂逼人。
深行聽格磔，倦憇倚輪囷。
往事悲青塜，年年芳草新。
山間四首·其一
作者：謝薖
朝代：宋

籬落秋花未得霜，嫣然一笑媚秋陽。
可人風味撩詩興，不記姚家宫樣黄。
山間四首·其三
作者：謝薖
朝代：宋

未羡顔生樂一簞，一簞懸磬若爲歡。
有田如使揚雄足，亦學前賢在澗槃。
山間四首·其二
作者：謝薖
朝代：宋

野老緣岡拾墮樵，溪童收網度横橋。
高懷盡在行歌裏，豈信人間有市朝。
山間四首·其四
作者：謝薖
朝代：宋

舉案齊眉老孟光，隱居無計可須忙。
殘年但使糟床注，亦付生涯與醉鄉。
彦光示詩有釋氏之語復次韻
作者：謝薖
朝代：宋

歷眼浮榮逐日新，誰知澄寂本非塵。
吾曹例作區中士，此味全輸世外人。
空裏華生均是病，衣中寶在却憂貧。
是間枯淡君姑置，且辦芳尊醉早春。
從陳妙音覓酒二首·其一
作者：謝薖
朝代：宋

雪窗癡坐撥寒灰，萬斛清愁掃不開。
排遣此懷将底物，凴君催送麴生來。
從陳妙音覓酒二首·其二
作者：謝薖
朝代：宋

長恐閨人抱頸羞，何當更脱鷫鸘裘。
試煩郎子傾家釀，不用平原老督郵。
復用前韻示內
作者：謝薖
朝代：宋

嘗聞藁砧詞，破鏡喻月半。
爲期望夫還，頋影興婦嘆。
乃知同室處，一笑日可玩。
所悲孩抱中，聚沬何易散。
嘹然唯一雛，单棲若無伴。
撫枕中夜吁，不寐常達旦。
藜羮具一杯，日舉天隨案。
還勝在板屋，秪使心曲亂。
小鬟維槁項，聊可奉擲盥。
每觀績麻手，捷急真不緩。
娉婷或階楇，今古同一貫。
頗知食薇清，凛凛可立懦。
仍甘作詩窮，烏銀以喻炭。
行看春日暄，婦事勤繭館。
所求亦不奢，勿遣兒號暖。
布衾幸無恙，不换角枕粲。
悼亡三首·其一
作者：謝薖
朝代：宋

舊聞林下趣，既見即心降。
月冷同秋夢，燈寒對夜窗。
孰知身是幻，深念涕如江。
仰嘆朝飛雉，微禽亦有雙。
悼亡三首·其三
作者：謝薖
朝代：宋

去作三泉隔，來歸二載餘。
臨風還念汝，傷女更憐渠。
憔悴衣圍减，漂零鬢髪疏。
吾今多病久，誰付茂陵書。
悼亡三首·其二
作者：謝薖
朝代：宋

三公吾豈敢，寧爲忍饑寒。
擬聽笭箵雨，潛悲苜蓿盤。
煙雲昏壁月，霜露殞香蘭。
佇立東風泣，忘情良獨難。
感白髮
作者：謝薖
朝代：宋

吾年昔始冠，已有一髪白。
作賦數百言，嘲罵等戱劇。
只今尋舊作，一字不復憶。
恍然如夢寐，了不見往迹。
但有髩間絲，冉冉如堪織。
南方地平濕，壮歲多老色。
行年四十二，髪鬒那容惜。
洗蘇将拔白，諱老嗟何益。
一染復星星，此語記阿客。
人生光景促，倐忽如敲石。
詩成亦寤語，感嘆初無得。
後應不識今，今已不識昔。
懷祥首座
作者：謝薖
朝代：宋

師在羌廬西復東，無心還似鳥飛空。
月鈎雲幙今何處，禅板蒲團只眼中。
未悟竹間鳴瓦礫，擬隨童子問鈴風。
前身倘是胡居士，打破虛空對沼公。
懷鍾陵舊遊
作者：謝薖
朝代：宋

五年三度過鍾陵，馬上春風醉夢醒。
南浦江波迷眼綠，東湖煙柳半天青。
從來地域歎卑薄，怪底山川終炳靈。
又見徐家有高士，他年重作聘君亭。
成德不面逾月僕以病暑未能出謁輙和所寄藁字韻詩奉寄兼柬子中
作者：謝薖
朝代：宋

門前蓬藋無人埽，客去墻陰藜莧老。
我家城北君城南，相憶何其挂懷抱。
不聞叔寶方外談，澄也何因令絕倒。
知君不作避暑飲，閉門亦深荒徑草。
鉤章棘句日吟哦，玉軸牙籤時探討。
邇來聞草鹿脯帖，盛湘十日虛蘋藻。
掺掺丸藥恐不免，俗客縱譏何足道。
恨我猶嫌褦襶嘲，不敢熱行唯夢到。
君收奇功翰墨林，筆陣可埽龍駒島。
願言不學司馬公，萬事逢人盡稱好。
我詩燕石初不如，浪欲珍爲夜光寶。
殘暑促装行造請，曉來凉氣迎秋早。
定邀鄰舍廣文公，同聽誦詩傾腹藁。
戱咏石榴晚開二首·其一
作者：謝薖
朝代：宋

靡靡江蘺只喚愁，眼前何物可忘憂。
楝花淨盡綠陰滿，纔見一枝安石榴。
戱咏石榴晚開二首·其二
作者：謝薖
朝代：宋

無復幽姿淡淡粧，胭脂深染薄羅裳。
芙容影裏避三舍，石竹叢中許擅場。
戱咏鼠鬚筆
作者：謝薖
朝代：宋

編須将取蝟毛磔，裁管縳成雞距長。
誰言鼠鬚不足齒，也復論功翰墨場。
投贈通守陳虛中
作者：謝薖
朝代：宋

前驅負弩斾旌忙，凛凛寒風挟曉霜。
人道奸藏有三穴，公知民病極千瘡。
摇毫端是霹靂手，抵几還驚鳬鶩行。
莫向琳宫坐閒冷，太阿何事匣中藏。
招李商老兄弟時聞權守陳公留之未聽其來
作者：謝薖
朝代：宋

十年不見令兄弟，眉宇長懷元紫芝。
栩栩夢魂成獨往，翩翩書札慰相思。
求船貨馬事應速，酌醴焚魚吾豈辭。
政恐孟公投轄飲，惜君高論解人頤。
招李成德
作者：謝薖
朝代：宋

妙年英偉定楩柟，老大如樗百不堪。
黍飯奠孤元伯約，山夫豈有德公談。
棋無多算愧三北，詩要重論窺二南。
只恐尋芳嗟較晚，夜來風蘂落毵毵。
招汪叔野
作者：謝薖
朝代：宋

夜語僧窗雪載塗，别來夏木又扶疏。
兩牛鳴處地非遠，萬竹陰邊吾所廬。
兒能竊聽從忘簟，子盍徐行可當車。
莫訝南鄰狂處士，掺撾傾坐一軒渠。
採金櫻子
作者：謝薖
朝代：宋

三月花如薝蔔香，霜中採實似金黄。
煎成風味亦不淺，潤色猶煩頋建康。
斸苓軒
作者：謝薖
朝代：宋

萬鍾辭屠羊，五鼎貪主父。
是間多毒腊，可茹亦可吐。
緬懷陶隱居，朝服挂神武。
餌苓期卻老，曠蕩適林莾。
我家城西偏，有地一廛許。
開軒俛長松，倒影廕庭廡。
嵌空宿龍蛇，晻曖藏霧雨。
流脂入地脉，凝結歲月古。
長鑱白木柄，生事聊付汝。
想彼塵外人，遲暮肯同煮。
但當稍兔絲，敢望擘麟脯。
春寒
作者：謝薖
朝代：宋

冉冉雲生嶺，翻翻雨决渠。
畏寒成墐户，惡濕問生魚。
始愜春衫薄，俄驚團扇疏。
天憐憔悴骨，莫遣峭風梳。
春日黄梅花二首·其一
作者：謝薖
朝代：宋

臘梅初與雪争妍，素艶寒香亦可憐。
政使北風吹得盡，一枝金蓓始嫣然。
春日黄梅花二首·其二
作者：謝薖
朝代：宋

傍人如笑不勝姸，曾是尋芳向臘前。
縱使遊蜂能拂掠，含酸結子爲誰圓。
春閨
作者：謝薖
朝代：宋

曲欄干外柳垂垂，羅幕輕風燕子飛。
獨倚危檻思往事，落紅撩亂點春衣。
晏如堂詩
作者：謝薖
朝代：宋

西都執戟郎，田少家無儲。
雖云貧賤不戚戚，著書防患何多虞。
柴桑避俗翁，寝迹安吾廬。
如何尚作貧士詠，更賦楚調長嗟吁。
乃知兩賢蒿目憂世患，不如先生無目自晏如。
朝哦詩千首，暮對酒一壺。
木蘭能歌作行雨，但聞龐婆時誦園田居。
閑携笻竹自索塗，醉或起舞嗔人扶。
幅巾深衣端可畫，每嘆伯時何在無人圖。
往日山陽徐仲車，不聞世事唯躭書。
使君早興合堂坐，誇今弹古定自娛。
徐能開口論事以難客，君當書空作字以曉徐。
吾知二人可同傳，不知紬書太史今誰歟。
晚春書事二首·其一
作者：謝薖
朝代：宋

春來畏病不飲酒，孤負山南山北花。
有客款門驚剥啄，無人追韻得車斜。
獨酬砌下二三子，豈憶城南韋杜家。
不畏詩窮嫌水厄，時時搜句煮新芽。
晚春書事二首·其二
作者：謝薖
朝代：宋

未曾留客十觴醉，已是飛花三月時。
忽悟病來真老矣，倘逢聖處亦中之。
眼前用意半乾沒，世上忘形皆白癡。
誰似陶翁有名酒，呼兒覓紙又題詩。
晚晴步塘上
作者：謝薖
朝代：宋

漫踏斜陽堤上行，偶逢白叟問年登。
去年禾乾龜兆拆，今年雨多禾耳生。
晝臥二首·其一
作者：謝薖
朝代：宋

書魔纔挽睡魔推，鼻息俄驚吼怒雷。
夢到逍遥大庭館，不堪簷外鳥驚回。
晝臥二首·其二
作者：謝薖
朝代：宋

剥剥啄啄無俗客，清清泠泠多好風。
一枕本無憂樂累，何須遊宦大槐宫。
暮春久雨
作者：謝薖
朝代：宋

季月何多雨，經旬不見山。
雲師工蔽塞，羲馭久間關。
水已澤中滿，寒應天際還。
壞墻憂盗入，只益髩毛斑。
暮春二首·其一
作者：謝薖
朝代：宋

溜渠鳴玉雨成霖，春草池塘數尺深。
後院落花人不到，無聊獨下海棠陰。
暮春二首·其二
作者：謝薖
朝代：宋

晚雨墻東暗綠槐，清陰庭院鎻莓苔。
委堦紅藥将春去，貼水青荷與夏來。
書懷
作者：謝薖
朝代：宋

賴有書遮眼，初無客就談。
身閒唯取醉，髪短僅勝簪。
學僻今何用，囊空寶不貪。
老師行駐錫，凖擬問前三。
書李元亮真牧堂賦後
作者：謝薖
朝代：宋

揮翰眼中元亮，牧牛何處癯仙。
公擇如今不冺，當家諸子俱賢。
有懷如璧道人二首·其一
作者：謝薖
朝代：宋

道人詩思瀉江湍，乞食侯門鋏屢弹。
鋪褐臥雲何處去，不應投老累儒冠。
有懷如璧道人二首·其二
作者：謝薖
朝代：宋

每憶詩人賈閬仙，投冠去學祖師禅。
塵埃不染心如鏡，妙句何妨與世傳。
有懷潘子真
作者：謝薖
朝代：宋

冲和菴裏潘居士，旅食京城久不還。
玉唾銀鉤長在眼，瑤林琪樹未承顔。
大門曾是鄭嚴輩，吾子却居夷惠間。
想見紅塵車馬底，夢魂隨雁過西山。
有懷覺範上人
作者：謝薖
朝代：宋

道人心與貌俱古，哦詩不復效等伍。
清疑仙掌露華墜，新似秋空玉鈎吐。
要将餘事付風騷，已悟玄機窺佛祖。
泐潭老子乳於菟，果在叢林嘯風雨。
何當埽室祗樹園，夜看金盆聽軟語。
我雖不是龐德公，懶駕柴車入城府。
公如歸結白蓮社，留我山邊一廛許。
朱濠州挽詞二首·其一
作者：謝薖
朝代：宋

俊軼金閨彦，風流粉署郎。
憂民形玉色，治郡輟鵷行。
籍甚聞前席，居然歎掩芒。
何人殺青簡，惠政在濠梁。
朱濠州挽詞二首·其二
作者：謝薖
朝代：宋

公才真霹靂，令德故從容。
未錫九環带，俄傾千丈松。
清香銷燕寝，遺札陋登封。
身後纍纍印，紆青已二龍。
朱端甫以畫牛一紙遺李成德成德以示予爲賦長韻
作者：謝薖
朝代：宋

畫牛蹄角四十八，楮生塵昏僅可閱。
頭頭露地各逍遥，不愁牽車喘見月。
舐筆和墨誰氏子，定自道人非畫史。
把鼻牽回得真牧，信手摹成妙如此。
朱公自成老斵輪，不惜是牛持贈君。
願君成誦石鞏語，更将此畫同參取。
李成德作二筆几以其一見遺云得樣于郄子中家并示長句輙次其韻奉酬
作者：謝薖
朝代：宋

琴不安絃製奇古，可憐不入文房譜。
鼠鬚龍尾玉蟾蜍，與汝俱成會心侣。
誰能好事爲品題，端效廣微亡輒補。
謫仙傳樣桂林家，以暗投人吾竊取。
我書太俗如墨豬，下慚羅趙何足数。
蒙公厚貺試臨池，一字不成如畫虎。
欲報初無青玉案，哦詩况乏驚人語。
凈鋪滑薄待君來，慎莫踟蹰畏今雨。
李成德復用前韻見貽亦次奉和
作者：謝薖
朝代：宋

蔡家筆法擅今古，楷書尤誇荔支譜。
後來誰筆最通神，要與渠伊爲伴侣。
只今書學貴瘦硬，弟子員闕誰可補。
君持此几要投人，字畫不工那得取。
山人俗書如俗馬，骨少肉多今不數。
當君此贈恐不堪，大似無功饗鹽虎。
新詩繼作苦難和，只賞君房妙言語。
嗟予老矣亦懶書，留與兒曹寫時雨。
李簿家有侍兒妙麗善歌舞諸人惜其死爲賦詩予亦賦二首·其一
作者：謝薖
朝代：宋

草頭朝泣露漙漙，樵歌暮歸丘隴寒。
當時座上客半醉，琵琶不許近簾弹。
李簿家有侍兒妙麗善歌舞諸人惜其死爲賦詩予亦賦二首·其二
作者：謝薖
朝代：宋

郎子風流栖枳鸞，枳上单棲泣夜闌。
窗前邂逅一笑粲，夢中猶作在時看。
杞菊
作者：謝薖
朝代：宋

雨洗幽叢清客襟，厨人採掇獨何心。
根苗扶老或名杖，蓓蕾舒黄無数金。
梅花四首·其一
作者：謝薖
朝代：宋

姑射神遊閱九關，水精宫殿不勝寒。
下窺人世生塵想，故作梅花與俗看。
梅花四首·其三
作者：謝薖
朝代：宋

薔薇露染玉肌香，疏影寒光照野塘。
長使詩人動幽興，不妨桃李鬭春粧。
梅花四首·其二
作者：謝薖
朝代：宋

清曉微開淺淺黄，蕭疏無奈北風凉。
幽姿不許人窺見，故向寒林度暗香。
梅花四首·其四
作者：謝薖
朝代：宋

冷香零亂點寒莎，眼底愁生萬種多。
收拾餘芳無處惜，只傳佳句似陰何。
植菊
作者：謝薖
朝代：宋

憔悴靈均老，蕭條子美醒。
餐英謀自潔，摘蘂恨猶青。
事往成今古，人亡尚典刑。
鄙夫今白髪，賴汝制頽齡。
次劉世基韻
作者：謝薖
朝代：宋

兒時窺豹見一斑，晚學一技千金殚。
齋房芝草不竝秀，且餐秋菊紉春蘭。
無心時共白雲出，忘機日對沙鷗閒。
窮人與世各異調，敢望一唱仍三嘆。
昨來卜居向巖邑，玉川破屋纔数間。
朝看爽氣出遠岫，夜聽遶舍鳴清湍。
幾回欲棹酒船去，賀老不見空稽山。
劉郎好事肯過我，入門矯矯真翔鸞。
平生飲客愁腐死，望君復來酒今旨。
君如止酒要談道，同酌寒泉淨無滓。
哦詩雖復落君後，强學猶将效矉里。
懸知吾廬不落莫，有客同盤飯葵藿。
已呼摻手縫錦囊，更遣長鬚具芒屩。
相携踏遍翠雲峰，得助溪山應有作。
次劉世基韻
作者：謝薖
朝代：宋

孔世已傳三十八，諸孫猶自見長身。
試将後謝追前謝，豈料今人愧古人。
華子岡頭千疊秀，劉郎詩律一朝新。
吾家碧澗紅泉句，聊欲煩君作後塵。
次李商老端字韻
作者：謝薖
朝代：宋

胸中磊磊夜光寒，霹靂驚飛在舌端。
夢去幽尋遶山麓，詩來喜色上門闌。
四時更運不停軌，萬物並流皆疾湍。
兩髩凋零壮心在，忍窮懷抱若爲寬。
次汪信民寄無逸韻
作者：謝薖
朝代：宋

詩翁索莫閉門居，珍重山陽信不疏。
但報七言當玉案，何須千里駕柴車。
樂天官滿應歸早，揚子家貧只晏如。
他日往來隨二老，共甘盂飯與盤蔬。
次洪駒父遊明水韻
作者：謝薖
朝代：宋

薖也學耐辱，况負三宜休。
頗有幼輿風，自許壑與丘。
仙境想方丈，山形懷不周。
如何在眼山，未暇着屐遊。
蓊鬰明水峰，爽氣常不收。
遜公釋門老，苦節無匹儔。
食訖自灌畦，挈水端若抽。
到今巾屐在，迹勝境亦幽。
嘗評左轓賢，當從古人求。
從政獨何有，未說賜與由。
勸耕遍阡陌，民歌殖田疇。
幽尋到山寺，弭節聊滯留。
衆賓各文采，粲粲五楘輈。
賦詩雜流麗，如柳春映溝。
何必打兩槳，歌舞催莫愁。
聞風我滋悅，尋勝行且謀。
朝遊可暮返，豈曰山川悠。
次董彦光乞米韻
作者：謝薖
朝代：宋

董侯朝饑雷殷腹，咄嗟無人羞豆粥。
杜陵太瘦緣作詩，玉川辛勤坐憎俗。
細君截髪恐未暇，有弟能令餉君粟。
不妨更就乞檳榔，他日金柈供一斛。
次董彦孚韻兼簡之南
作者：謝薖
朝代：宋

大門江南英，詩名重當時。
兒時得其藁，同輩争誦之。
不及拜諸門，常恨生苦遲。
只今諸孫子，籍甚皆能詩。
大篇每投我，孰非黄絹辭。
我詩不成句，落筆爲衆嗤。
如人食土炭，嗜好終不移。
君何獨賞味，與衆真異馳。
相望巷南北，不面令我思。
歌聲亦若哭，此意誰當知。
阿大一門傑，相爲塵外期。
風流竹林會，應許仲容隨。
次董彦速示輪老韻三首·其一
作者：謝薖
朝代：宋

法涌僧中鸞，孤絕翔千仞。
似聞天竺老，續此燈無盡。
君遊千峰上，邂逅一笑哂。
當知絕諸惡，如草已芟藴。
次董彦速示輪老韻三首·其三
作者：謝薖
朝代：宋

黄花散若金，翠竹森如束。
此還有妙義，機發同箭速。
可憐鈍根士，每嗟力不足。
須知日月疾，僅得羊胛熟。
次董彦速示輪老韻三首·其二
作者：謝薖
朝代：宋

君如千里駒，但欲見鞭影。
既明才越都，未暮已燕境。
適楚或北轅，空歎道里永。
是中皆坦途，幽處試深省。
次韻之南讀彦光詩有作
作者：謝薖
朝代：宋

君家父子俱能詩，天遣俶鳥鳴春時。
文窮抵掌定不免，齊竽不學君何疑。
平生說詩喙三尺，只今蹇吃成期期。
願君高處古無上，抑以自驚無邪思。
次韻吳民載告别覓酒二首·其一
作者：謝薖
朝代：宋

君詩起予者，百遍爲君開。
世俗唯何甚，予心不可諧。
獨思南去楚，衆欲北之回。
何處可休影，期君歸去來。